text:
Kgaolo 38: Dihlodi tše 12
BONA dienywa tše banna ba ba di rwelego. Bona kamoo lešihla le la diterebe e lego le legolo ka gona. Go be go nyakega banna ba babedi gore ba le rwale ka kota. Le gona bona mago le digarenate. Dienywa tše tše dibotse di be di etšwa kae? Di be di etšwa nageng ya Kanana. Gopola gore Kanana ke moo go kilego gwa dula Aborahama, Isaka le Jakobo. Eupša ka baka la ge go ile gwa ba le tlala moo, Jakobo le lapa la gagwe ba ile ba hudugela Egipita. Ga bjale mo e ka bago nywaga e 216 ka morago, Moshe o etelela Baisiraele pele go ba bušetša Kanana. Ba fihlile lefelong la lešokeng leo le bitšwago Kadeshe.
Nageng ya Kanana go be go dula batho ba babe. Ka gona Moshe o ile a roma dihlodi tše 12, a re go tšona: ‘Eyang le yo bona gore ke batho ba bakae bao ba dulago nageng yeo le gore ba na le matla gakaakaang. Le bone ge e ba naga yeo e nonne go ka tšweletša dimela. Le gona le tleng le tše dingwe tša dienywa tša naga yeo.’
Ge dihlodi tše di boetše Kadeshe, di ile tša re go Moshe: ‘Ruri ke naga e botse.’ E le go hlatsela se, di ile tša bontšha Moshe tše dingwe tša dienywa tša moo. Eupša tše 10 tša dihlodi tše di ile tša re: ‘Batho bao ba dulago moo ke ba batelele le ba matla. Ba tla re bolaya ge e ba re ka leka go tšea naga ya bona.’
Baisiraele ba ile ba tšhoga ge ba ekwa se. Ba re: ‘Go be go tla ba kaone ge nkabe re ile ra ikhwela nageng ya Egipita goba ra ikhwela gona mo lešokeng. Re tla bolawa ntweng gomme basadi ba rena le bana ba rena ba tla thopša. A re ikgetheleng moetapele o mongwe legatong la Moshe, re boeleng Egipita!’
Eupša tše pedi tša dihlodi tše di be di bota Jehofa gomme di ile tša leka go homotša setšhaba. Maina a tšona e be e le Joshua le Kalebe. Ba ile ba re: ‘Le se ke la boifa. Jehofa o na le rena. Go tlo ba bonolo gore re tšee naga yeo.’ Eupša setšhaba ga se sa ka sa theetša. E bile se be se nyaka go bolaya Joshua le Kalebe.
Se se ile sa galefiša Jehofa kudu gomme a re go Moshe: ‘Ga go le o tee wa batho bao ba nago le nywaga e 20 go ya godimo yo a tlago go tsena nageng ya Kanana. Ba bone mehlolo yeo ke e dirilego Egipita le lešokeng eupša ba sa dutše ba sa mpote. Ka gona, ba tla ralala lešokeng nywaga e 40 go fihlela ge wa mafelelo go bona a ehwa. Ke Joshua le Kalebe feela bao ba tlago go tsena nageng ya Kanana.’
Numeri 13:1-33; 14:1-38.
Dipotšišo
- O lemoga’ng ka lešihla la diterebe leo le lego mo seswantšhong, gona le be le etšwa kae?
- Ke ka baka la’ng Moshe a ile a roma dihlodi tše 12 nageng ya Kanana?
- Dihlodi tše lesome di ile tša re’ng go Moshe ge di boa?
- Dihlodi tše dingwe tše pedi di ile tša bontšha bjang gore di be di bota Jehofa, gomme maina a tšona e be e le bomang?
- Ke ka baka la’ng Jehofa a ile a galefa, gona o ile a botša Moshe eng?
Dipotšišo tša tlaleletšo
- Bala Numeri 13:1-33.
Ke bomang bao ba ilego ba kgethwa gore ba yo hlola naga, gomme ba ile ba ba le tokelo efe ya moswananoši? (Num. 13:2, 3, 18-20)
Ke ka baka la’ng pono ya Joshua le Kalebe e be e fapane le ya dihlodi tšela tše dingwe, gomme se se re ruta eng? (Num. 13:28-30; Mat. 17:20; 2 Bakor. 5:7)
- Bala Numeri 14:1-38.
Ke temošo efe ya mabapi le go ngongoregela baemedi ba Jehofa ba mo lefaseng yeo re swanetšego go e ela hloko? (Num. 14:2, 3, 27; Mat. 25:40, 45; 1 Bakor. 10:10)
Numeri 14:24 e bontšha bjang gore Jehofa o na le taba le yo mongwe le yo mongwe wa bahlanka ba gagwe? (1 Dikg. 19:18; Die. 15:3)


c: text/html

text:
Karolo ya Botshelela ya Diswantšho tša Warwick (go Tloga ka March go Fihla ka August 2016)
Karolong ye ya diswantšho re tlo bona kamoo mošomo o tšwetšego pele ka gona le kamoo baithaopi ba ilego ba thuša go aga ntlokgolo e mpsha ya Dihlatse tša Jehofa go tloga ka March go fihla ka August 2016.
Warwick ka di-16 tša March , 2016
Batho ba go bjala dihlare le matšoba ba fološa dihlare tša mo-oak le tša mo-maple moo di tlago go bjalwa gona. Kua Warwick go šetše go bjetšwe dihlare tšeo di fetago tše 1 400.
Moago wa go Lokišetša Dikoloi ka di-23 tša March , 2016
Bašomi ba Warwick ba Selalelong sa Morena. Go bile le batho ba 384 tiragalong ye yeo Dihlatse tša Jehofa lefaseng ka moka di e swarago ngwaga le ngwaga.
Warwick ka di-15 tša April , 2016
Batho bao ba šomago ka mapolanka ba tsenya mafasetere moagong woo o lego keiting. Batho bao ba tlago go šoma keiting yeo ba tla amogela baeng, ba kgonthišetša gore meago e šireletšegile gaešita le go thuša go laola dikoloi tšeo di tsenago le go tšwa ka jarateng.
Meago e Mengwe le Diofisi ka di-19 tša April , 2016
Tate le morwa ba ala mmete lebatong la bobedi. Mafelong a mantši a batho bohle go adilwe mebete ye e menyenyane, ka ge go le bonolo go e lokiša go feta e megolo.
Meago e Mengwe le Diofisi ka di-27 tša April , 2016
Batho bao ba šomago ka mapolanka ba tsenya dilo tša go aroganya diofisi. Ge diofisi di arogantšwe ka tsela ye go ba bonolo gore mafapha a di diriše kamoo a nyakago ka gona.
Meago e Mengwe le Diofisi ka di-10 tša May, 2016
Monna o lokišetša dintlwana tša baeng gore di tlo aroganywa le go tsenywa ditlabakelo tša ka gare.
Warwick ka di-26 tša May, 2016
Sehlopha sa go thuša nakong ya tšhoganetšo se itlwaetša go tima mollo. Ka go itokišeletša go thuša ka pejana dikotsing tšeo di sa letelwago, boraditimamollo ba ba tla kgona go šireletša batho le meago ya Warwick nakong ya kotsi e bile ba tla fokoletša boraditimamollo ba toropong yeo mošomo.
Meago e Mengwe le Diofisi ka di-30 tša May, 2016
Motho wa go tliša dijo o bontšha bašomi ba Warwick mo ba ka dulago gona ka phaphošing ya go jela pele ga ge lenaneo la temana ya letšatši le ka thoma.
Moago wa go Lokiša Ditlabakelo/Lefelo la go Phaka Dikoloi tša Badudi ka di-31 tša May, 2016
Mosadi yo a šomago ka mapolanka o diriša motšhene o itšego wa go thuša go bea maswao gabotse, gomme mo seswantšhong se o bea le lengwe la maswao a fetago a 2 500. Maswao ao a tlo hlahla badudi ba moo le baeng.
Meago e Mengwe le Diofisi ka di-1 tša June, 2016
Mosadi o tšhumelela ditšhipi tša go itshwarelela manamelong ao a tšwago bogorogelong bja baeng a e ya ka holong. Lepai le le tšwelelago mo tlase ga seswantšho ke la go thibela mollo gore o se senye lefelo leo go tšhumelelwago go lona.
Meago e Mengwe le Diofisi ka di-9 tša June, 2016
Motho yo a šomago lefapheng la maboto, o feleletša leboto leo le yago karolong ya “Tumelo ka Mediro,” e lego e nngwe ya dikarolo tše tharo tšeo baeng ba sa hlokego mohlahli go di bona. Maboto a gona a dirilwe ka tsela e fapanego go go thuša go bona gore o tlo ya karolong efe.
Moago wa go Lokišetša Dikoloi ka di-16 tša June, 2016
Bašomi ba lokiša lebato leo le dirilwego ka khonkhoriti gore le tie. Mokgwa wo ba o dirišago o dira gore khonkhoriti e tie kudu, e swarelele, e se ke ya senywa ke lerole le maotwana a dikoloi e bile go bonolo go le lokiša.
Meago e Mengwe le Diofisi ka di-29 tša June, 2016
Sehlopha sa batho ba go šoma ka mapolanka se tsenya digalase tšeo di nago le polasitiki ka godimo ga lefelo la bogorogelo. Digalase tšeo di dira gore ka lefelong la bogorogelo go tsene seetšanyana.
Meago e Mengwe le Diofisi ka di-29 tša June, 2016
Banyalani ba tsenya dithaele tšeo di dirilwego ka leswika kgauswi le mojako wa karolo yeo baeng ba tsenago ntle le mohlahli, yeo e bitšwago “Beibele le Leina la Modimo.”
Meago e Mengwe le Diofifsi ka di-6 tša July, 2016
Mosadi o tsenya se sengwe sa ditulo tše 1 018 ka holong e kgolo. Ditho tša Bethele di tla diriša holo yeo go swara Thuto ya Morokami le mananeo a mangwe ao a theilwego Beibeleng.
Meago e Mengwe le Diofisi ka di-9 tša July, 2016
Batho bao ba šomago ka mapolanka, bao ba šomago ka mohlagase le bašomi ba bangwe ba tsenya leswao la mantšu ao a tukago lefelong la go amogela baeng.
Meago e Mengwe le Diofisi ka di-13 tša July, 2016
Basadi ba babedi bao ba thušago baagi ba išetša bašomi meetse lefelong la bogorogelo bja baeng. Batho bao ba dirago modiro wa go aga ba be ba fela ba gopotšwa gore ba nwe meetse, kudukudu ge go be go fiša.
Meago e Mengwe le Diofisi ka di-19 tša July , 2016
Motho yo a šomago ka mapolanka o dira mafelo a go tlo tsenya Dibeibele tšeo di sa hwetšagalego gabonolo, karolong yeo e rego “Beibele le Leina la Modimo.” Karolong yeo go tlo ba le diswantšho tšeo di felago di fetoga tša Dibeibele tše dingwe le diswantšho tše dingwe tša mabapi le Beibele.
Meago e Mengwe le Diofisi ka di-22 tša July, 2016
Mmapa wo o bontšhitšwego lebotong o thuša monna yo gore a kgone go kgomaretša selo seo se dirago gore Australia le dihlakahlaka tša Borwa bohlabela bja Asia di bonagale mmapeng wo o lego bogorogelong bja baeng. Leina la Dihlatse tša Jehofa le tšwelela ka maleme a e ka bago a 700 lebotong le.
Meago e Mengwe le Diofisi ka di-23 tša July, 2016
Ditho tša lapa la Bethele di sebokeng sa go rutwa ka maswao a polokego. Diboka tšeo di be di diretšwe go amogela le go thuša bao ba tlago go šoma Bethele ya Warwick gore ba tsebe ka dikotsi tšeo di sa lego gona moo.
Setudio sa Kgašo ya JW ka di-17 tša August, 2016
Bašomi ba tsenya lebone le dilo tša go le thekga ka godimo ga tafola ya Kgašo ya JW. Dilo tše dintši tšeo di bego di dirišwa ka setudio sa Brooklyn di ile tša tlošwa gomme tša tlišwa mo.
Warwick ka di-24 tša August, 2016
Motho yo a šomago ka mohlagase o tsenya leswao le leswa leo le nago le seetša seo se bonegago gabotse keiting e kgolo. Go tloga ka di-1 tša September, mafapha a go fapafapana go tšwa ntlongkgolo ya lefase a ile a thoma go šomela Warwick.

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Petro 3:1-22
3 Ka mokgwa o swanago,+ lena basadi ikokobeletšeng+ banna ba lena, e le gore ge e ba go na le bao ba sa kwego+ Lentšu la Modimo, ba tle ba ruiwe+ ka boitshwaro bja basadi ba bona ka ntle le gore go bolelwe lentšu,+2 ka baka la ge ba bile dihlatse tše di bonego ka mahlo tša boitshwaro bja lena bjo bo sekilego+ gotee le tlhompho e tseneletšego.3 Go ikgabiša ga lena e se be ga ka ntle, e lego ga go logwa ga moriri+ le ga go rwala dikgabišo tša gauta+ goba go apara diaparo tša maphadiphadi,4 eupša e be ga motho wa sephiring+ wa pelo wa seaparo se se sa senyegego+ sa moya wo o homotšego le o boleta,+ wo e lego wa bohlokwa bjo bogolo mahlong a Modimo.5 Gobane ye ke tsela yeo basadi ba bakgethwa ba bogologolo bao ba bego ba holofetše Modimo ba bego ba ikgabiša ka yona, ba ikokobeletša banna ba bona,6 go etša ge Sara a be a ekwa Aborahama, a mmitša “morena.”+ Le fetogile bana ba gagwe, ge feela le tšwela pele le dira botse le bile le sa boife selo.+7 Lena banna, tšwelang pele le dula le bona ka mokgwa wo o swanago+ go ya ka tsebo.*+ Ba godišeng+ go etša sebjana se se fokolago, se setshadi, ka ge le bile le le bajabohwa+ le bona ba kgaugelo e sa swanelego ya bophelo, e le gore dithapelo tša lena di se ke tša šitišwa.+8 Mafelelong, ka moka ga lena le naganeng go swana,+ le kwelane bohloko, le bontšhane lerato la borwarre, le šokelane ka botho+ le be le ikokobetše.+9 Le se lefeletše bobe ka bobe+ goba go roga ka go roga.+ Go e na le moo, le šegofatše,+ gobane le bileditšwe tsela ye e le gore le rue tšhegofatšo.10 Gobane “yo a ratago bophelo le go bona mehla e mebotse,+ a a ke a thibele leleme+ la gagwe bobeng le melomo ya gagwe gore e se ke ya bolela bofora.+11 Anke a furalele se sebe+ gomme a dire se sebotse; a tsome khutšo le go e phegelela.+12 Gobane mahlo+ a Jehofa a lebeletše baloki gomme ditsebe tša gagwe di kwa ditopo tša bona;+ eupša sefahlego sa Jehofa se lwa le bao ba dirago dilo tše mpe.”+13 Ruri, ke mang yo a tlago go le gobatša ge e ba le fišegela se se lokilego?+14 Eupša gaešita le ge e ba le tlaišetšwa toko, le a thaba.+ Lega go le bjalo, le se ke la boifa selo seo ba se boifago,+ le gona le se ke la tshwenyega.+15 Eupša kgethagatšang Kriste e le Morena dipelong tša lena,+ ka mehla le loketše go ikemela+ pele ga yo mongwe le yo mongwe yo a nyakago lebaka la kholofelo e lego go lena, eupša le dira bjalo ka moya o boleta+ le ka tlhompho e tseneletšego.16 Ebang le letswalo le lebotse,+ e le gore tabeng yeo ba le ganetšago go yona, bao ba bolelago gampe ka boitshwaro bja lena bjo bobotse ka ge le le balatedi ba Kriste,+ ba hlabje ke dihlong.+17 Gobane go kaone go tlaišega ka baka la ge le dira botse+ go e na le ka gobane le dira bobe,+ ge e ba seo e le thato ya Modimo.18 Gobane gaešita le Kriste o hwetše dibe gatee ya ba moka,+ yena motho yo a lokilego a hwela ba sa lokago+ e le gore a le iše go Modimo.+ Yena Kriste o ile a bolawa nameng,+ eupša a phedišwa moyeng.+19 Le gona a le boemong bjo o ile a ya gomme a yo bolela le meoya yeo e bego e le kgolegong,+20 yeo e kilego ya se kwe+ ge Modimo a be a letile ka go se fele pelo+ mehleng ya Noa, ge areka e be e agwa,+ e lego yeo ka go yona batho ba sego kae, ke gore meoya e seswai, e ilego ya phološwa meetseng.+21 Seo se sepedišanago le se le sona bjale se a le phološa,+ e lego kolobetšo, (e sego ka go tlošwa ga ditšhila tša nama, eupša ka go kgopela letswalo le lebotse go Modimo,)+ ka tsogo ya Jesu Kriste.+22 O ka letsogong le letona la Modimo+ gobane o ile legodimong; ge e le barongwa+ le balaodi ba ile ba dirwa gore ba ikokobeletše yena, le mebušo le yona ya dirwa gore e ikokobeletše yena.+


text:
KGAOLO YA BOHLANO
Topollo—Mpho e Kgolo Kudu ya Modimo
Topollo ke’ng?
E ile ya newa bjang?
E ka bolela’ng go wena?
O ka bontšha bjang gore o a e leboga?
1, 2. (a) Ke neng moo mpho e lego ya bohlokwa kudu go wena? (b) Ke ka baka la’ng go ka thwe topollo ke mpho e bohlokwa kudu yeo o ka e amogelago?
KE MPHO efe e kgolo kudu yeo o kilego wa e amogela? Mpho ga se ya swanela go bitša kudu e le gore e be ya bohlokwa. Ge e le gabotse, bohlokwa bja mpho bja kgonthe ga se gore bo kalwa ka go lebelela tšhelete ya yona. Go e na le moo, ge mpho e go thabiša goba e kgotsofatša senyakwa sa kgonthe bophelong bja gago, ke ya bohlokwa kudu go wena.
2 Go dimpho tše dintši tšeo o ka holofelago go di hwetša, go na le e tee yeo e phalago tše dingwe ka moka kudu. Ke mpho e tšwago go Modimo e e-ya go batho. Jehofa o re file dilo tše dintši, eupša mpho e kgolo kudu yeo a re filego yona ke sehlabelo sa topollo sa Morwa wa gagwe, Jesu Kriste. (Mateo 20:28) Ka ge re tla bona kgaolong ye, topollo ke mpho e bohlokwa kudu yeo o ka e hwetšago, ka gobane e ka go tlišetša lethabo le legolo kudu e bile e ka kgotsofatša dinyakwa tša gago tše bohlokwa kudu. Topollo e tloga e le pontšho e kgolo kudu ya lerato la Jehofa go wena.
TOPOLLO KE’NG?
3. Topollo ke’ng, gomme ke’ng seo re swanetšego go se kwešiša e le gore re kwešiše mpho ye e bohlokwa?
3 Ge e bewa ka tsela e bonolo, topollo ke tsela ya Jehofa ya go hlakodiša, goba go phološa batho sebeng le lehung. (Ba-Efeso 1:7) Gore re kwešiše seo se bolelwago ke thuto ye ya Beibele, re swanetše go nagana gape ka seo se ilego sa direga tšhemong ya Edene. Ge feela re kwešiša seo Adama a ilego a se loba ge a be a dira sebe, ke moo re ka kwešišago lebaka leo ka lona topollo e lego mpho e bohlokwa gakaakaa go rena.
4. Bophelo bjo bo phethagetšego bo be bo bolela’ng go Adama?
4 Ge a be a bopa Adama, Jehofa o mo neile selo seo e lego se bohlokwa e le ka kgonthe—bophelo bjo bo phethagetšego. Ela hloko gore seo se be se bolela eng go Adama. Ka ge a bopilwe a e-na le mmele o phethagetšego gotee le monagano, o be a ka se ke a babja, a tšofala goba go hwa. Ka ge e be e le motho yo a phethagetšego, o be a e-na le tswalano e kgethegilego le Jehofa. Beibele e bolela gore Adama e be e le “morwa wa Modimo.” (Luka 3:38) Ka gona Adama o ile a thabela tswalano ya kgaufsi le Jehofa Modimo, go swana le yeo e thabelwago ke morwa le tatagwe yo lerato. Jehofa o ile a boledišana le morwa wa gagwe wa lefaseng, a abela Adama mediro e kgotsofatšago gomme a ba a mo tsebiša seo se bego se letetšwe go yena.—Genesi 1:28-30; 2:16, 17.
5. Ke’ng seo Beibele e se bolelago ge e re Adama o be a dirilwe ka “seswantšho sa Modimo”?
5 Adama o be a dirilwe ka “seswantšho sa Modimo.” (Genesi 1:27; PK) Seo se be se sa bolele gore Adama o be a swana le Modimo ka sebopego. Ka ge re ithutile go Kgaolo 1 ya puku ye, Jehofa ke moya o sa bonagalego. (Johane 4:24) Ka gona Jehofa ga a na mmele wa nama le madi. Go dirwa ka seswantšho sa Modimo go be go bolela gore Adama o bopilwe a e-na le dika tše di swanago le tša Modimo, tše di akaretšago lerato, bohlale, toka le matla. Adama o be a swana le Tatagwe ka tsela e nngwe e bohlokwa ya gore o be a e-na le tokologo ya go ikgethela. Ka baka leo, Adama o be a sa swane le motšhene woo o kgonago go dira seo o hlametšwego sona goba seo o diretšwego gore o se dire. Go e na le moo, o be a kgona go dira diphetho tša gagwe ka noši le go kgetha magareng ga seo se nepagetšego le seo se fošagetšego. Ge nkabe a ile a kgetha go kwa Modimo, o be a tla phela ka mo go sa felego Paradeiseng mo lefaseng.
6. Ke’ng seo Adama a ilego a se loba ka go se kwe Modimo, gomme bana ba gagwe ba ile ba kgomega bjang?
6 Ka gona go molaleng gore ka ge Adama a ile a se kwe Modimo gomme a ahlolelwa lehu, o ile a lefa tefo e phagamego kudu. Sebe sa gagwe se ile sa mo dira gore a lobe bophelo bja gagwe bjo bo phethagetšego gotee le ditšhegofatšo tša bjona ka moka. (Genesi 3:17-19) Ka manyami, Adama o lobile bophelo bjo bjo bohlokwa e sego bakeng sa gagwe feela eupša gape le bakeng sa bana bao a bego a tla ba le bona. Lentšu la Modimo le re: “Go etša ge ka motho o tee [Adama] sebe se tsene lefaseng, gomme lehu la tsena ka sebe, ka baka leo lehu le aparetše batho bohle gobane bohle ba dirile sebe.” (Ba-Roma 5:12) Ee, ka moka ga rena re abetšwe sebe go Adama. Ke ka baka leo Beibele e bolelago gore o ‘rekišitše’ yena le bana ba gagwe bokgobeng bjo bo išago sebeng le lehung. (Ba-Roma 7:14) Go be go se na kholofelo bakeng sa Adama le Efa ka gobane ba kgethile go se kwe Modimo ka go rata. Eupša go thwe’ng ka bana ba bona, go akaretša le rena?
7, 8. Topollo ge e le gabotse e akaretša dilo dife tše pedi?
7 Jehofa o ile a hlakodiša batho ka go diriša topollo. Go lopolla ke’ng? Kgopolo ya go lopolla ge e le gabotse e akaretša dilo tše pedi. Sa mathomo, topollo ke tefo yeo e lefšago e le gore go lokollwe goba go rekollwe selo se sengwe. E ka swantšhwa le tefo yeo e lefšago bakeng sa go lokolla mogolegwa wa ntwa. Sa bobedi, topollo ke tefo yeo e lefelelago theko ya selo se itšego. E swana le tefo yeo e lefšago bakeng sa go lefelela dikgobalo tšeo motho a bilego le tšona. Ka mohlala, ge e ba motho a baka kotsi, o tla swanelwa ke go lefa tšhelete yeo e lekanago tlwaa le ya dilo tšeo di sentšwego.
8 Go be go tla kgonega bjang gore go lefelelwe tahlegelo e kgolo yeo Adama a re tlišeditšego yona ka moka ga rena le go re lokolla bokgobeng bjo bo išago sebeng le lehung? Anke re eleng hloko topollo yeo Jehofa a e neilego gomme re bone gore se se ka bolela eng go wena.
KAMOO JEHOFA A NEILEGO TOPOLLO KA GONA
9. Ke topollo ya mohuta ofe yeo e bego e nyakega?
9 Ka ge bophelo bja motho bjo bo phethagetšego bo be bo lobilwe, go be go se na bophelo bja motho bjo bo sa phethagalago bjoo le ka mohla bo bego bo ka bo rekolla. (Psalme 49:7, 8) Seo se bego se nyakega e be e le topollo yeo bohlokwa bja yona bo lekanago le seo se lobilwego. Se se dumelelana le molao wa motheo wa toka e phethagetšego woo o hwetšwago ka Lentšung la Modimo, wo o rego: “Bophelô bo lefyê ka bophelô.” (Doiteronomio 19:21) Ka gona, ke’ng seo se bego se tla lefa bohlokwa bja bophelo bja motho bjo bo phethagetšego bjoo Adama a bo lobilego? Bophelo bjo bongwe bja motho bjo bo phethagetšego e be e le “topollo e lekanago” yeo e bego e nyakega.—1 Timotheo 2:6.
10. Jehofa o ile a nea bjang topollo?
10 Jehofa o ile a nea bjang topollo? O ile a romela yo mongwe wa barwa ba gagwe ba ba phethagetšego ba moya lefaseng. Eupša Jehofa ga se a romela sebopiwa feela le ge e ka ba sefe sa moya. O ile a romela seo a se ratago kudu, Morwa wa gagwe yo a tswetšwego a nnoši. (1 Johane 4:9, 10) Morwa yo o ile a tlogela legae la gagwe la legodimong ka go rata. (Ba-Fil. 2:7) Ka ge re ithutile kgaolong e fetilego ya puku ye, Jehofa o ile a dira mohlolo ge a be a fetišetša bophelo bja Morwa yo popelong ya Maria. Ka moya o mokgethwa wa Modimo, Jesu o ile a belegwa e le motho yo a phethagetšego gomme o be a se ka tlase ga kotlo ya sebe.—Luka 1:35.
11. Go kgonega bjang gore motho o tee a be topollo ya ba dimilione?
11 Go kgonega bjang gore motho o tee a be topollo ya ba bantši, ge e le gabotse ya batho ba dimilione? Go ba gona, go tlile bjang gore batho bao ba balelwago go dimilione e be badira-dibe? Gopola gore ka go dira sebe, Adama o ile a loba lehumo le bohlokwa la bophelo bjo bo phethagetšego. Ke ka baka leo a sa kago a kgona go le fetišetša go bana ba gagwe. Go e na le moo, o be a ka kgona go fetišetša feela sebe le lehu. Jesu yoo Beibele e mmitšago “Adama wa mafelelo,” o be a e-na le bophelo bjo bo phethagetšego e le motho, gomme ga se a ka a dira sebe. (1 Ba-Korinthe 15:45) Ge e le gabotse, Jesu o ile a tšeela Adama legato e le gore a re phološe. Ka go gafa bophelo bja gagwe bjo bo phethagetšego ka go dula a e-kwa Modimo ka mo go feletšego, Jesu o ile a lefa tefo bakeng sa sebe sa Adama. Ka gona Jesu o ile a nea bana ba Adama kholofelo.—Ba-Roma 5:19; 1 Ba-Korinthe 15:21, 22.
12. Ke’ng seo se ilego sa hlatselwa ke tlaišego ya Jesu?
12 Beibele e hlalosa ka botlalo tlaišego yeo Jesu a ilego a e kgotlelela pele ga lehu la gagwe. O ile a otlwa gabohloko, a kokotelwa koteng ka tsela e sehlogo gotee le go hwa ka go nanya mo go kwešago bohloko koteng ya tlhokofatšo. (Johane 19:1, 16-18, 30; Mametletšo, matlakala 204-6) Ke ka baka la’ng go be go nyakega gore Jesu a tlaišege gakaakaa? Kgaolong e latelago ya puku ye, re tla bona gore Sathane o ile a belaela ge e ba Jehofa o na le bahlanka le ge e le bafe ba batho bao ba tlago go dula ba botega ge ba lekwa. Ka go kgotlelela ka potego go sa šetšwe tlaišego e kgolo, Jesu o neile karabo e kaone kudu ka mo go ka kgonegago malebana le tlhohlo ya Sathane. Jesu o ile a hlatsela gore motho yo a phethagetšego yo a nago le tokologo ya go ikgethela a ka botegela Modimo ka mo go feletšego go sa šetšwe seo Diabolo a se dirilego. Jehofa o swanetše go ba a ile a thaba kudu ka baka la go botega ga Morwa wa gagwe yo a rategago!—Diema 27:11.
13. Topollo e ile ya lefša bjang?
13 Topollo e ile ya lefša bjang? Letšatšing la bo-14 la kgwedi ya Sejuda ya Nisani ka 33 C.E., Modimo o ile a dumelela Morwa wa gagwe yo a phethagetšego le yo a se nago sebe gore a bolawe. Ka go rialo Jesu o ile a neela bophelo bja gagwe bjo bo phethagetšego “gatee ya ba moka.” (Ba-Hebere 10:10) Letšatšing la boraro ka morago ga gore Jesu a hwe, Jehofa o ile a mo tsošetša gape bophelong bja moya. Kua legodimong, Jesu o ile a iša go Modimo mohola wa bophelo bja gagwe bjo bo phethagetšego bjo bo neetšwego e le topollo bakeng sa bana ba Adama. (Ba-Hebere 9:24) Jehofa o ile a amogela mohola wa sehlabelo sa Jesu e le topollo yeo e nyakegago bakeng sa go phološa batho bokgobeng bjo bo išago sebeng le lehung.—Ba-Roma 3:23, 24.
SEO TOPOLLO E KA SE BOLELAGO GO WENA
14, 15. Re swanetše go dira’ng gore re hwetše “tebalelo ya dibe tša rena”?
14 Go sa šetšwe boemo bja rena bja sebe, re ka thabela ditšhegofatšo tše di sa bapišwego le selo ka baka la topollo. Anke re eleng hloko e mengwe ya mehola ya gona bjale le ya nakong e tlago ya mpho ye e kgolo kudu yeo e tšwago go Modimo.
15 Go lebalelwa dibe. Ka baka la go se phethagale mo re go abetšwego, re swanetše go lwela e le ka kgonthe go dira se se lokilego. Ka moka ga rena re dira sebe, e ka ba ka mantšu goba ka ditiro. Eupša ka sehlabelo sa Jesu sa topollo, re ka hwetša “tebalelo ya dibe tša rena.” (Ba-Kolose 1:13, 14) Lega go le bjalo, e le gore re hwetše tebalelo yeo, re swanetše go itshola e le ka kgonthe. Le gona re swanetše go ipiletša go Jehofa ka boikokobetšo, re kgopele tebalelo ya gagwe motheong wa tumelo ya rena sehlabelong sa topollo sa Morwa wa gagwe.—1 Johane 1:8, 9.
16. Ke’ng seo se re kgontšhago go rapela Modimo ka letswalo le le hlwekilego, gomme bohlokwa bja letswalo le le bjalo ke bofe?
16 Go ba le letswalo le le hlwekilego pele ga Modimo. Letswalo le le nago le molato le ka re dira gabonolo gore re hloke kholofelo gomme la re dira gore re ikwe re se na mohola. Lega go le bjalo, ka tebalelo yeo go kgonegilego gore e be gona ka baka la topollo, Jehofa ka botho o dira gore re kgone go mo rapela ka letswalo le le hlwekilego go sa šetšwe go se phethagale ga rena. (Ba-Hebere 9:13, 14) Se se dira gore re kgone go bolela le Jehofa re lokologile. Ka gona, re ka mmatamela re lokologile ka thapelo. (Ba-Hebere 4:14-16) Go boloka letswalo le le hlwekilego go nea khutšo ya monagano, go godiša go itlhompha e bile go tliša lethabo.
17. Ke ditšhegofatšo dife tšeo di bago gona ka lebaka la ge Jesu a ile a re hwela?
17 Go ba le kholofelo ya bophelo bjo bo sa felego lefaseng la paradeise. Ba-Roma 6:23 e re: “Moputso woo sebe se o lefago ke lehu.” Temana yona yeo e oketša ka gore: “Eupša mpho yeo Modimo a e neago ke bophelo bjo bo sa felego ka Kriste Jesu Morena wa rena.” Go Kgaolo 3 ya puku ye, re boletše ka ditšhegofatšo tša Paradeise ya lefaseng e tlago. (Kutollo 21:3, 4) Ditšhegofatšo tšeo ka moka tša nakong e tlago, go akaretša le bophelo bjo bo sa felego bja go phela gabotse mmeleng ka mo go phethagetšego, di ba gona ka gobane Jesu a ile a re hwela. E le gore re hwetše ditšhegofatšo tšeo, re swanetše go bontšha gore re leboga mpho ya topollo.
O KA BONTŠHA BJANG TEBOGO YA GAGO?
18. Ke ka baka la’ng re swanetše go leboga Jehofa kudu ka baka la mpho ya topollo?
18 Ke ka baka la’ng re swanetše go leboga Jehofa go tšwa pelong ka baka la topollo? Ee, mpho e ba e bohlokwa ka mo go kgethegilego ge monei a gafa nako, boiteko goba ditshenyagalelo e le gore a re nee yona. Re kgomega ka mo go tseneletšego pelong ge re bona gore mpho e bontšha lerato la kgonthe la monei bakeng sa rena. Topollo ke mpho e bohlokwa kudu go feta dimpho tše dingwe ka moka, ka gobane Modimo o ile a dira boikgafo bjo bogolo kudu e le gore a e nee. Johane 3:16 e re: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši.” Topollo ke bohlatse bjo bogolo e le ruri bja gore Jehofa o a re rata. E bile ke bohlatse bja gore Jesu o a re rata, ka gobane o neile bophelo bja gagwe ka go rata bakeng sa rena. (Johane 15:13) Ka gona, mpho ya topollo e swanetše go re kgodiša gore Jehofa le Morwa wa gagwe ba re rata re le motho ka o tee ka o tee.—Ba-Galata 2:20.
19, 20. Ke ka ditsela dife tšeo o ka bontšhago gore o leboga mpho ya Modimo ya topollo?
19 Ka gona, o ka bontšha bjang gore o leboga mpho ya Modimo ya topollo? Sa mathomo, katanela go tseba mo go oketšegilego ka Monei yo Mogolo, Jehofa. (Johane 17:3) Go ithuta Beibele o thušwa ke kgatišo ye go tla go thuša gore o dire seo. Ge o dutše o gola tsebong ya go tseba Jehofa, lerato leo o mo ratago ka lona le tla tsenelela. Ka morago, lerato leo le tla go dira gore o nyake go mo kgahliša.—1 Johane 5:3.
20 Bontšha gore o na le tumelo sehlabelong sa Jesu sa topollo. Ge go bolelwa ka Jesu, go thwe: “Yo a dumelago go Morwa o na le bophelo bjo bo sa felego.” (Johane 3:36) Re ka bontšha bjang gore re na le tumelo go Jesu? Tumelo e bjalo ga e bontšhwe ka mantšu feela. Jakobo 2:26 e re: “Tumelo ka ntle le mediro e hwile.” Ee, tumelo ya kgonthe e bontšhwa ka “mediro,” seo se ra gore ka ditiro tša rena. Tsela e nngwe ya go bontšha gore re na le tumelo go Jesu ke ka go dira sohle seo re ka se kgonago gore re mo ekiše, e sego go seo re se bolelago feela eupša le go seo re se dirago.—Johane 13:15.
21, 22. (a) Ke ka baka la’ng re swanetše go ba gona monyanyeng wa ngwaga le ngwaga wa Selalelo sa Morena? (b) Ke’ng seo se tlago go hlaloswa go Dikgaolo 6 le 7?
21 E ba gona monyanyeng wa ngwaga le ngwaga wa Selalelo sa Morena. Mantšiboeng a Nisani 14, 33 C.E., Jesu o ile a hloma monyanya o kgethegilego woo Beibele e o bitšago “selalelo sa Morena.” (1 Ba-Korinthe 11:20; Mateo 26:26-28) Monyanya wo gape o bitšwa Segopotšo sa lehu la Kriste. Jesu o ile a o hloma e le go thuša barutiwa ba gagwe le Bakriste ka moka ba therešo bao ba tlilego ka morago ga bona gore ba gopole gore ka lehu la gagwe e le motho yo a phethagetšego, o ile a nea bophelo bja gagwe e le topollo. Ge e le mabapi le monyanya wo, Jesu o ile a laela gore: “Dulang le dira se e le go nkgopola.” (Luka 22:19) Go ba gona Segopotšong go re gopotša lerato le legolo leo le bontšhitšwego ke Jehofa gotee le Jesu ge e le mabapi le topollo. Re ka bontšha go leboga ga rena topollo ka go ba gona monyanyeng wo wa ngwaga le ngwaga wa Segopotšo sa lehu la Jesu. *
22 Tokišetšo ya Jehofa ya topollo ruri ke mpho e bohlokwa kudu. (2 Ba-Korinthe 9:14, 15) Mpho ye yeo e sa bapišwego le selo e ka hola le bao ba hwilego. Dikgaolo 6 le 7 di tla hlalosa gore bjang.
^ ser. 21 Mabapi le tsebišo e oketšegilego ka seo se bolelwago ke Selalelo sa Morena, bona Mametletšo, matlakala 206-8.


text:
KOPELO 94
Go Leboga Lentšu la Modimo
1. Re a go leboga wena Modimo
Ka mpho e kgolo ya Lentšu la gago.
O re file Mangwalo,
ra tseba therešo.
Lentšu la gago le re fa seetša.
2. Le na le matla a go kgoma pelo,
Dikgopolo le maikemišetšo.
Dikahlolo tša gago
di lokile ruri.
O re hlahla ka mehla ka melao.
3. O šomišitše batho go le ngwala
gore ge re le bala re kwešiše.
Re thuše go tiiša
tumelo ya rena.
Re leboga Lentšu la gago hle Jah!
(Bona le Ps. 19:9; 119:16, 162; 2 Tim. 3:16; Jak. 5:17; 2 Pet. 1:21.)


text:
O di Bona Byang Dinako tsa ka Motshwana?
Na lefase la rune . . .
le nyoko dula le le so?
le nyoko fetelela?
le nyoko kaonafala?
SO BAEBELE E SE BOLABOLANG
“Modimo . . . o nyoko sola menepedi ka moka mahlong ya bona, malekgu ma ko ba ma se šiyo, go lla le go kwa go baba di ko ba di sa sa le šiyo. Tsa botala di nyoko ba di fetiye.”—Kutullo 21:3, 4, Phetolelo ya Lefase la Nyuwane [ya Sekgowa].
LEBELELA GORE SO SE KA GO THUŠA BYANG
O nyoko bereka mmereko wa go sa thathafe le wa go kgotsofatsa.—Jesaya 65:21-23.
O ka sa sa lwala kela wa hlopega le ka gonyana.—Jesaya 25:8; 33:24.
O nyoko phela go ya go yye o jabodiye le magageno le banghane bago.—Pisalema 37:11, 29.
NJE RE KA TSHEPA SO BAEBELE E SE BOLABOLANG?
Eya, re nyoko fo bolabola mabaka ka mabedi:
Modimo o na le matšhika ya go maka se a se tshepisiyeng. Ka Baebeleng, sereto se se reng “wa Matšhika ka moka” se berekisiwa ga Jehofa Modimo feela, ka gore matšhika yage a ma lekane le selo. (Kutullo 15:3) A ka sa šitege go maka se a se tshepisiyeng sa gore lefase la rune le nyoko ba kaone. Go fo ba ka mokg’o Baebele e bolabolang ka gona mo ye re “dilo ka mokana ga tsona ga Modimo di ya kgonega.”—Matewu 19:26.
Modimo o fo kwa nkare nako ya go maka so a se tshepisiyeng nke se e segele. Mo re beyisa, Jehofa o nyaka ka matla go tsosa bo ba kgwileng.—Jobo 14:14, 15.
Baebele e šupetsa le gore Morwayi wa Modimo, Jeso, o fodisiye ba go lwala. Ke ntaba a makiye sone? Ka gore ke mo a nyaka go se maka. (Mareka 1:40, 41) Jeso o šupetsiye gabutši gore Papage ke motho wa mohlobo mang mo a thuša ba ne ba nyaka go thušiwa.—Johane 14:9.
Byalo re ka ba le nnete ya gore Jehofa le Jeso ba nyaka go re thuša gore re jabolele dilo tsa go bafala tse di tlang!—Pisalema 72:12-14; 145:16; 2 Petro 3:9.
NAGANA KA SOWA ŠA
Modimo o nyoko maka byang gore lefase la rune le be kaone?
Baebele e yaraba putsiso yone ga MATEWU 6:9, 10 le DANIYELE 2:44.
Tšhuta tse Dingwana
DITABA TSA GO BAFALA TSA GO TŠWA GA MODIMO!
Mara Modimo o Tikemisele Ying ka Lefase lo?
Baebele ye hlayisa tso Modimo a tikemiseleng tsona ka lefase lo, le gore go hlopega go nyoko fela neng le tsa gore bokamotshwana bo nyoko leyela batho ying.
DITABA TSA GO BAFALA TSA GO TŠWA GA MODIMO!
Mmušo wa Modimo ke Ying?
Ke mang kgoši ya Mmušo wa Modimo, Mmušo wo o nyoko segelela ying?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 11:1-16
11 Go tlo tšwa thabe+ kutung ya Jese;+ medung ya gagwe go tla hloga lehlogedi+ le le enywago.+2 Moya wa Jehofa o tla dula go yena,+ e lego moya wa bohlale+ le wa kwešišo,+ moya wa keletšo le wa matla,+ moya wa tsebo+ le wa go boifa Jehofa;+3 o tla thabela go boifa Jehofa.+A ka se ahlole go ya ka seo a se bonago ka mahlo feela goba go fo kgalema go ya ka seo a se kwelego ka ditsebe tša gagwe.+4 O tla ahlola babotlana ka toko,+ a kgalema batho ba boleta ba lefase ka go loka. O tla otla lefase ka kgati ya molomo wa gagwe;+ ka moya wa molomo wa gagwe a bolaya yo kgopo.+5 Toko e tla ba lepanta la dinoka tša gagwe+ gomme potego ya ba lepanta la matheka a gagwe.+6 Phiri e tla dula le kgapana,+ lepogo le tla robala le putšanyane, namane le tawana ya mariri+ le phoofolo e nonnego di dule gotee;+ mošemane yo monyenyane o tla di etelela pele.7 Kgomo e tlo fula gotee le bere; bana ba tšona ba tla robala gotee. Tau le yona e tla fula bjang go fo swana le poo.+8 Ngwana yo a amušwago o tla bapala moleteng wa peetla;+ ngwana yo a tshwelego letswele o tla bea seatla sa gagwe moleteng wa noga ya mpholo.9 Di ka se gobatše+ goba tša senya thabeng ka moka ya ka e kgethwa;+ ka gobane lefase le tla tlala tsebo ya Jehofa go etša ge meetse a khurumeditše lewatle.+10 Mohlang woo+ modu wa Jese+ o tla ema e le sešupo merafong.+ Ditšhaba di tla retologela go yena bakeng sa tlhahlo+ gomme lefelo leo a dulago go lona e tla ba la letago.+11 Mohlang woo Jehofa o tla buša a otlolla seatla sa gagwe ka lekga la bobedi+ gore a kgoboketše mašaledi a batho ba gagwe ao a šetšego, a etšwa Asiria,+ Egipita,+ Patorose,+ Kushe,*+ Elama,+ Shineara,+ Hamathi le dihlakahlakeng tša lewatle.+12 Modimo o tla emiša sefoka ditšhabeng, a kgoboketša bao ba gašanego ba Isiraele;+ o tla kgoboketša bao ba gašanego ba Juda ba etšwa dikhutlong tše nne tša lefase.+13 Lehufa la Efuraime le tla fela,+ le bao e lego manaba a Juda ba tla fedišwa. Efuraime yona e ka se hufegele Juda, Juda le yona e ka se be lenaba la Efuraime.+14 Di tla fofela legetleng la Bafilisita ka bodikela;+ di tla hula barwa ba ka Bohlabela.+ Di tla iša seatla sa tšona go Edomo le Moaba,+ barwa ba Amoni e tla ba balata ba tšona.+15 Jehofa o tla kgaola leleme la lewatle la Egipita+ gomme ka phišo ya moya wa gagwe a emišetša Noka*+ seatla ka go e tšhošetša. O tla otla melatswana ya yona e šupago, a tshediša batho go yona ba rwele diramphašane.+16 Go tla ba le tsela e kgolo+ e tšwago Asiria bakeng sa mašaledi+ a setšhaba sa gagwe ao a šetšego,+ go etša ge Isiraele e ile ya ba le yona mohlang e be e etšwa nageng ya Egipita.


text:
PUKWANA YA SEBOKA SA BOPHELO LE BODIREDI BJA BOKRISTE January 2017
Dithero tša Mohlala
Thero ya mohlala ya makasine wa Morokami le ya go ruta batho therešo mabapi le dilo tšeo di bontšhago gore re phela mehleng ya bofelo. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Jehofa o Hlokomela Batho ba Gagwe
Go swana le motho yo a amogelago baeng yoo a ratago go fa, Jehofa o re fepa ka dijo tše dintši tša moya
MAHUMO AO A LEGO KA LENTŠUNG LA MODIMO
“Kgoši e tla Buša ka Toko”
Jesu yo e lego Kgoši, o kgetha bagolo gore ba hlokomele mohlape. Ba thuša mohlape ka go o nea tlhahlo le go o lapološa ba diriša Lentšu la Modimo.
MAHUMO AO A LEGO KA LENTŠUNG LA MODIMO
Hesekia o Ile a Putswa ka ge a Bontšhitše Tumelo
Baasiria ba ile ba leka go dira gore Bajuda ba ineele go manaba a bona ntle le go lwa, eupša Jehofa o ile a romela morongwa wa gagwe go lwela Jerusalema.
BOPHELO BJA BOKRISTE
“Wena Jehofa, . . . ke Botile Wena”
Go bohlokwa gore re bote Jehofa ge dilo di sepela gabotse le ge di sa sepele gabotse. Hesekia o ile a bontšha bjang gore o botile Modimo?
MAHUMO AO A LEGO KA LENTŠUNG LA MODIMO
Jehofa o Nea yo a Lapilego Matla
Go kgona go fofa ga ntšhu e sa diriše matla a mantši go re bontšha gore ke bjang re kgonago go tšwela pele ka borapedi bja rena re thušwa ke matla ao Modimo a re neago ona.
BOPHELO BJA BOKRISTE
Gopola go Rapelela Bakriste Bao ba Tlaišwago
Re ka rapela bjang gore re thuše Bakriste bao ba tlaišwago?
MAHUMO AO A LEGO KA LENTŠUNG LA MODIMO
Jehofa ke Modimo yo a Porofetago Dilo Tšeo di Phethagalago
Mengwaga e ka bago e 200 pele Babilona e ka fedišwa, Jehofa o ile a diriša Jesaya go bolela e sa le pele seo se bego se tla direga.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baheberu 10:1-39
10 Gobane ka ge Molao o na le moriti+ wa dilo tše dibotse tše di tlago go tla, eupša e se wona dilo tšeo ka botšona, gona ka dihlabelo tše di swanago tšeo ba dulago ba di tliša ngwaga le ngwaga, batho ba ka se dire bao ba batamelago Modimo gore e be ba phethagetšego.+2 Go sego bjalo, na dihlabelo di ka be di se tša kgaotša go tlišwa? Ka gobane bao ba dirago tirelo e kgethwa bao ba hlwekišitšwego gatee ya ba moka ba be ba ka se hlwe ba ikwa ba na le sebe.+3 Go fapana le seo, dihlabelo tše ke kgopotšo ya ngwaga le ngwaga ya gore go na le dibe,+4 gobane ga go kgonege gore madi a dipoo le a dipudi a tloše dibe.+5 Ka gona ge Kriste a be a etla lefaseng o ile a re go Modimo: “‘Ga se wa nyaka sehlabelo le sebego,+ eupša o ntokišeditše mmele.+6 Ga se wa amogela dibego tše di feletšego tša go fišwa le sebego sa sebe.’+7 Ke moka ka re: ‘Bona! Ke tlile (lengwalong la go phuthwa la puku go ngwadilwe ka nna)+ go dira thato ya gago, wena Modimo.’”+8 Ka morago ga ge a thomile ka gore: “Ga se wa nyaka le ge e le go amogela dihlabelo, dibego, dibego tše di feletšego tša go fišwa le sebego sa sebe”+—dihlabelo tšeo di tlišwago go ya ka Molao+—9 bjale o re: “Bona! Ke tlile go dira thato ya gago.”+ O fediša seo e lego sa pele e le gore a thee seo e lego sa bobedi.+10 Ka “thato”+ e boletšwego re kgethagaditšwe+ ka sebego+ sa mmele wa Jesu Kriste gatee+ ya ba moka.11 Le gona moperisita yo mongwe le yo mongwe o ema+ letšatši le letšatši+ go hlankela le go dira dihlabelo tše di swanago gantši, e lego tšeo le ka mohla di ka se kgonego go tloša dibe ka mo go feletšego.+12 Eupša motho yo o neetše sa ruri sehlabelo setee bakeng sa dibe + gomme a dula ka letsogong la le letona la Modimo,+13 go tloga nakong yeo go ya pele a letile go fihla ge manaba a gagwe a bewa go ba bogato bja dinao tša gagwe.+14 Gobane ke ka sebego sa sehlabelo setee+ mo a dirilego gore bao ba kgethagatšwago e be ba phethagetšego+ sa ruri.15 Godimo ga moo, moya o mokgethwa+ le wona o a re hlatsela, gobane ka morago ga ge o itše:16 “‘Ye ke kgwerano yeo ke tla e dirago le bona ka morago ga matšatši ao,’ go bolela Jehofa. ‘Ke tla tsenya melao ya ka dipelong tša bona gomme ka o ngwala menaganong ya bona.’”+17 Ka morago o re: “Nka se sa hlwa ke gopola dibe tša bona le ditiro tša bona tša go hloka molao le ka mohla.”+18 Bjale moo go nago le tebalelo+ ya tšona, gona ga go sa na sebego sa sebe.+19 Ka gona bana bešo, ka ge re na le sebete sa go tsena tseleng+ e yago lefelong le lekgethwa+ ka madi a Jesu,20 yeo a re kgakoletšego yona e le tsela e mpsha le e phelago yeo e phatšago seširo,+ ke gore nama ya gagwe,+21 le gona ka ge re na le moperisita yo mogolo yo a okametšego ntlo ya Modimo,+22 a re batameleng ka dipelo tše di rerešago le ka tumelo e feletšego, dipelo tša rena di hlwekišitšwe ka go fokelwa gore di tloge letswalo le kgopo+ gomme mebele ya rena e hlatswitšwe ka meetse a hlwekilego.+23 A re kgomareleng boipolelo bja phatlalatša bja kholofelo ya rena+ re sa tekateke,+ gobane yo a holofeditšego o a botega.+24 A re hlokomelaneng gore re hlohleletšaneng+ leratong le medirong e mebotse,+25 re sa tlogele go bokana ga rena gotee,+ go etša ge ba bangwe ba tlwaetše go dira bjalo, eupša re kgothatšana,+ kudukudu ka ge le bona letšatši le batamela.+26 Gobane ge re tlwaela go dira sebe ka boomo+ ka morago ga ge re hweditše tsebo e nepagetšego ya therešo,+ gona ga go sa na sehlabelo se sengwe bakeng sa dibe,+27 eupša se se šetšego ke go letela kahlolo+ e boifišago le bogale bjo bo tukago bjo bo tlago go ja bao ba ganetšago Modimo.+28 Motho le ge e le ofe yo a hlokomologilego molao wa Moshe o tla bolawa ka ntle le go šokelwa, ka bohlatse bja ba babedi goba ba bararo.+29 Le nagana gore ke kotlo e šoro gakaakang+ yeo e tla tšewago e le e swanelago motho yo a gataketšego+ Morwa wa Modimo le yo a tšerego madi a kgwerano e mpsha ao a kgethagaditšwego ka wona e le a mohola o monyenyane,+ le yo a galefišitšego moya+ wa botho bjo bogolo bja Modimo ka lenyatšo?30 Gobane re a mo tseba yo a itšego: “Tefetšo ke ya ka; ke tla lefetša”;+ a buša a re: “Jehofa o tla ahlola setšhaba sa gagwe.”+31 Ke mo go boifišago go wela ka diatleng tša Modimo yo a phelago.+32 Lega go le bjalo, tšwelang pele le gopola matšatši a pele ao ka ona le itšego ge le edišeditšwe+ la kgotlelela la ba la wela ditekong tše šoro.+33 Ka dinako tše dingwe le be le pepentšhwa phatlalatša+ ka dikgobošo gotee le ditlaišego gomme ka dinako tše dingwe le be le thekgana le bao ba bego ba diragalelwa ke seo.+34 Gobane le kwetše bohloko bao ba lego kgolegong gomme la dumela go hulwa dilo tša lena le thabile,+ le tseba gore le na le bohwa bjo bokaone bjo bo dulago bo le gona.+35 Ka gona le se ke la lahla tokologo ya lena ya polelo,+ yeo e tlago go lefša ka moputso o mogolo.+36 Gobane go nyakega gore le kgotlelele,+ e le gore ka morago ga ge le dirile thato ya Modimo,+ le amogele seo a se holofeditšego.+37 Gobane go šetše “lebakanyana”+ gomme “yo a tlago o tla fihla, a ka se diege.”+38 “Eupša moloki wa ka o tla phela ka baka la tumelo”+ gomme “ge e ba a gomela morago, ga a kgahle moya wa ka.”+39 Bjale ga re mohuta o gomelago morago, e lego seo se lebišago tshenyegong,+ eupša re mohuta wo o nago le tumelo yeo e lebišago go phedišweng ga moya.+


text:
Genesi
13 Ka morago ga moo Aborama a rotoga a tšwa Egipita, yena le mosadi wa gagwe le tšohle tšeo a bego a na le tšona, gomme Lota o be a na le yena, a leba Negebe.+ 2 Aborama o be a humile kudu ka mehlape, silifera le gauta.+ 3 A tšama a hloma mešaša a e hlomolla go tloga Negebe go ya Bethele, e lego lefelo leo tente ya gagwe e bego e le go lona pele kua magareng ga Bethele le Ai,+ 4 a ya lefelong leo a bego a dirile aletare ka lekga la pele;+ Aborama a bitša leina la Jehofa+ gona moo.
5 Bjale Lota yoo a bego a sepedišana le Aborama, le yena o be a na le dinku, dikgomo le ditente. 6 Ka gona naga ya se ba dumelele gore ba dule gotee, ka gobane dithoto tša bona e be e le tše dintši gomme ba be ba sa kgone go dula felo gotee.+ 7 Gwa tsoga ntwa magareng ga badiši ba diruiwa tša Aborama le badiši ba diruiwa tša Lota; ka nako yeo Bakanana le Baperetse ba be ba dula mo nageng yeo.+ 8 Ka gona Aborama a re go Lota:+ “Anke o se dumelele gore go tšwele pele go na le ntwa magareng ga ka le wena le magareng ga badiši ba ka le badiši ba gago, ka gobane re barwarre.+ 9 Na naga ka moka ga e pele ga gago? A re arogane, hle. Ge e ba o eya ka go le letshadi nna ke tla ya ka go le letona; eupša ge e ba o eya ka go le letona nna ke tla ya ka go le letshadi.”+ 10 Ka gona Lota a emiša mahlo a bona Selete ka moka sa Noka ya Jorodane,+ a bona gore selete seo ka moka se be se na le meetse a mantši pele ga ge Jehofa a senya Sodoma le Gomora, se etša serapa sa Jehofa,+ se etša naga ya Egipita go fihla ka Tsoare.+ 11 Lota a ikgethela Selete ka moka sa Noka ya Jorodane gomme a hudušetša mošaša wa gagwe ka bohlabela. Ke moka ba arogana. 12 Aborama a dula nageng ya Kanana, eupša Lota a dula kgauswi le metse ya Selete+ seo. Mafelelong a hloma tente ya gagwe kgauswi le Sodoma. 13 Batho ba Sodoma e be e le ba babe e bile e le badiradibe ba bagolo pele ga Jehofa.+
14 Ka morago ga ge Lota a arogane le Aborama, Jehofa a bolela le yena a re: “Hle anke o emiše mahlo o lebelele o le moo o lego gona, o lebelele ka leboa, ka borwa, ka bohlabela le ka bodikela,+ 15 gobane naga ka moka yeo o e lebeletšego ke tlo e nea wena le peu ya gago go iša mehleng ya neng le neng.+ 16 Ke tla dira gore peu ya gago e lekane le lerole la lefase, gore ge e ba go ka ba le motho yo a ka kgonago go bala lerole la lefase, gona peu ya gago e ka balega.+ 17 Ema, phatša naga ka botelele le bophara bja yona, gobane ke tlo go nea yona.”+ 18 Ka gona Aborama a dula moo ditenteng. Ka morago a tla a dula dihlareng tše kgolo tša Mamure,+ tšeo di lego Heburone;+ a agela Jehofa aletare+ moo.


text:
DIKOTLO TŠA LEFELA KA GE O GOLA (PAYE)
Na ke eng?
Dikotlo tša Lefela Ka ge o Gola (PAYE) di gapeletšwa go bengmešomo go ya ka Šetulu ya Bone go Molao wa Motšhelo wa Letseno wa 1962 [Molao] (Fourth Schedule to the Income Tax Act of 1962 [the Act]), bala Kgaolo ya 15 ya Molao wa Taolo ya Motšhelo, 2011 (Tax Administration Act, 2011), moo go se nago obamelo ya tefelo ya motšhelo mabapi le kgapeletšo ya mongmošomo ya tefelo.
Go se obamele moo go gononelwago go ka akaretša:
- Go se romele Taodišo ya Poelanyo ya dipuku tša Mongmošomo (EMP501) ka letšatši goba pele ga matšatšikgwedi a thomelo
- Go palelwa ke go romela IRP5 goba IT3(a) ditifikeii tša motšhelo wa Mošomi (ke gore di IRP5/IT3(a) tše di timetšego)
- Thomelo ya data ya go fošagala, ya go se felele goba ya tshedimošo e seng ya maleba ya mabapi le di IRP5/IT3(a), le ge EMP501 e rometšwe ka nako
- Tefelo ya go latelwa ya Motšhelo wa Mošomi.
Na e diretšwe bo mang?
Moo dikotlo tša go se obamele di gapeleditšwego (ka mantšu a mangwe, go bengmešomo bao ba palelwago ke go romela dipušetšo tša dipoelanyo tša bona ka letšatšikgwedi le le beilwego, goba ba romela dipušetšo tša go se felele) bengmešomo ba tla lebana le kotlo ya go thewa ka persente. Kotlo ye e tla lefišwa kgwedi enngwe le enngwe yeo mongmošomo a tšwelago pele ka go se romele. Ka botlalo, kotlo e ka no se fete 10% ya palomoka ya Motšhelo wa Mošomi yeo e gogilwego goba e sa gogwago (goba yeo e bego e swanetše e gogilwe goba e sa gogwa) ke mongmošomi mo ngwageng.
Dikotlo tša ditefelo tša go latelwa di lefišwa ga tee ka 10% ya motšhelo woo o bego o swanetše go lefelwa ka letšatšikgwedi le le beilwego.
Na e swanetše go lefelwa bjang gape neng?
Go ya ka karolo ya 214 ya Molao wa Taolo ya Motšhelo, kotlo e lefišwa morago ga tekolo gomme e swanetše go lefelwa ka letšatši goba pele ga letšatšikgwedi leo le laeditšwego mo tsebišong ya kelo ya kotlo [AP34]. Letšatšikgwedi la tefelo le tla laetšwa go tsebišo ya AP34 yeo e phatlaladitšwego ke mongmošomo.
Mekgwa e latelago ya tefelo e a hwetšagala:
- eFiling
- a mokgwa wa elektroniki go dirišwa inthanete
- Go lekaka la ditheo tša dipanka tša maleba, ditefelo tša ditšheke di se fete R500 000. Dikgaoletšo tše di a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ditšheke tše mmalwa di ka lefelwa.
DIKGANETŠANO
Mongmošomo yo a sa kgotsofatšwago ke dikotlo tše di gapeleditšwego a ka ganetša se go ya ka karolo ya 215 ya Molao wa Taolo ya Motšhelo. Dikganetšano tše bjalo di ka dirwa ka foromo ya Kgopelo ya Phumulo ya sekoloto [RFR]. RFR e ka hwetšagala go tšwa go:


text:
Na Dihlatse tša Jehofa di Thuša ka go Hlakodiša ge go na le Dikotsi?
Ee, gantši Dihlatse tša Jehofa di a thuša ge go tšwelela dikotsi. Re thuša Dihlatse le batho bao e sego Dihlatse ka go dumelelana le taelo ya Beibele yeo e lego go Bagalatia 6:10 yeo e rego: “Anke re direleng bohle botse, eupša kudukudu re bo direleng bao ba tswalanego le rena tumelong.” Le gona, dinakong tše bjalo re leka go thuša bao ba nyakago thekgo maikwelong le moyeng.—2 Bakorinthe 1:3, 4.
Tsela yeo tlhakodišo e rulaganywago ka yona
Ka morago ga kotsi, bagolo ba diphuthego tša tikologong yeo e wetšwego ke kotsi ba leka go ikgokaganya le batho bohle bao ba kopanelago diphuthegong tša gabo bona go bona ge e ba ba šireletšegile le go hwetša gore ba ka ba ba hloka thušo ya mohuta ofe. Ke moka bagolo ba begela ofisi ya lekala ya Dihlatse tša Jehofa ya lefelong leo ka seo ba se dirilego le thušo yeo ba e hlokago kapejana.
Ge e ba diphuthego tša tikologong yeo di ka se kgone go thuša, Sehlopha se Bušago sa Dihlatse tša Jehofa se lokišeletša go nea thušo. Se se swana le tsela yeo Bakriste ba lekgolong la pele la nywaga ba ilego ba hlokomelana ka yona ge go be go wele tlala. (1 Bakorinthe 16:1-4) Ofisi ya lekala ya lefelong leo e kgetha Dikomiti tša Tlhakodišo go rulaganya le go okamela modiro wa tlhakodišo. Dihlatse tše di tšwago ditikologong tše dingwe le tšona di ithaopela go tlo thuša ka dilo tšeo di nago le tšona.—Diema 17:17.
Tšhelete ya tlhakodišo
E nngwe ya ditsela tšeo meneelo yeo e romelwago diofising tša makala a Dihlatse tša Jehofa e dirišwago ka yona ke ka go thuša batho bao ba wetšwego ke dikotsi. (Ditiro 11:27-30; 2 Bakorinthe 8:13-15) Ka ge modiro wa tlhakodišo o dirwa ke baithaopi bao ba sa lefiwego, meneelo yeo e ntšhiwago e dirišetšwa feela modiro wa go hlakodiša e sego le go lefa baithaopi. Re diriša meneelo ka moka gabotse.—2 Bakorinthe 8:20.


text:
Lerato le re Tutueletša go Thuša ge go Tšwelela Kotsi
Dihlatse tša Jehofa di thuša badumedigotee le tšona le batho ba bangwe ge ba nyaka thušo. Di dira seo e le go bontšha lerato, lona leswao la Bakriste ba therešo.—Johane 13:35.
Ka mo tlase go lokeleditšwe ka boripana ditsela tšeo re ilego ra thuša ka tšona ka dikgwedi tše 12 tšeo di feleletšego magareng ga ngwaga wa 2012. Lelokelelo le ga le akaretše thušo ya moya le ya maikwelo yeo ka mehla re e neago. Dikomiti tša Tlhakodišo tšeo di kgethilwego ke diofisi tša rena tša makala ke tšona di ilego tša rulaganya thušo. Go oketša moo, diphuthego tša mafelong ao go hlagilego kotsi di ile tša thuša.
Japane: Ka March 11, 2011, tšhišinyego ya lefase le tsunami tšeo di ilego tša hlasela ka leboa la Japane di ile tša kgoma batho ba bantši. Dihlatse tša Jehofa lefaseng ka bophara di ile tša diriša ditšhelete, bokgoni le ditlabakelo tša tšona e le go thuša go tsošološa naga. Bogela bidio ya rena ya mabapi le thušo yeo e ilego ya newa nakong ya tšhišinyego ya lefase kua Japane.
Brazil: Mafula, go kgerega ga mobu le maswika gotee le go elela ga maraga di ile tša bolaya batho ba makgolo. Dihlatse tša Jehofa di ile tša thuša ka go romela ditone tše 42 tša dijo tšeo di sa senyegego ka pela, mapotlelo a 20 000 a meetse, ditone tše 10 tša diaparo le ditone tše hlano tša dilo tša go hlwekiša gotee le dihlare le dilo tše dingwe.
Congo (Brazzaville): Ge lefelo leo go lahlelwago dibetša go lona le be le thuthupa, dintlo tše nne tša Dihlatse tša Jehofa di ile tša swa lorelore gomme tše dingwe tše 28 tša Dihlatse tša senyega. Bao ba wetšwego ke kotsi ba ile ba newa dijo le diaparo gomme Dihlatse tša lefelong leo tša dula le bona.
Congo (Kinshasa): Bao ba swerwego ke kholera ba ile ba newa dihlare. Bao ba bego ba senyeditšwe ke mafula ao a bego a bakilwe ke dipula tša matlorotloro ba ile ba newa diaparo. Bao ba bego ba le dikampeng tša bafaladi ba ile ba newa dihlare, dipeu le diaparo tše dintši.
Venezuela: Dipula tše matla di ile tša baka mafula le go elela ga maraga. Dikomiti tša tlhakodišo di ile tša thuša Dihlatse tše 288 tšeo di bego di kgomilwe ke se. Go ile gwa agwa dintlo tše difsa tša ka godimo ga tše 50. Go oketša moo, dikomiti tša tlhakodišo di thuša bao dintlo tša bona di ka senywago ke meetse ao a tlalago a Letsha la Valencia.
Philippines: Diphefo tše matla di tlišitše mafula karolong e itšego ya naga ye. Lekala le ile la romela batho ba moo dijo le diaparo gomme Dihlatse tša lefelong leo tša thuša ka modiro wa go hlwekiša ka morago ga ge meetse a gopile.
Canada: Ka morago ga mollo o mogolo wo o fišitšego dithokgwa kua Alberta, Phuthego ya Slave Lake e ile ya hwetša moneelo o mogolo go tšwa go Dihlatse tša tikologong yeo go di thuša go hlwekiša. Ka ge phuthego yeo e sa ka ya diriša tšhelete yeo ka moka, e ile ya neela ya ka godimo ga seripa go thuša batho ba bangwe bao ba wetšwego ke dikotsi dikarolong tše dingwe tša lefase.
Côte d’Ivoire: Pele ga ntwa, le nakong ya yona gotee le ka morago, bao ba bego ba hloka thušo nageng yeo ba ile ba newa dithoto, madulo le dihlare.
Fiji: Ka baka la mafula ao a bego a bakilwe ke dipula tša matlorotloro, a mantši a malapa a 192 a Dihlatse ao a ilego a kgomega a ile a loba dipolasa, e lego moo a bego a hwetša dijo le tšhelete. A ile a thušwa ka dijo.
Ghana: Bao ba ilego ba kgongwa ke mafula tikologong ya ka bohlabela ya naga yeo ba ile ba newa dijo, dipeu le dintlo tše dingwe.
United States: Diphefo tše matla kudu di ile tša senya dintlo tše 66 tša Dihlatse dikarolong tše tharo tša naga gomme tša pšhatlaganya dintlo tše 12 tša Dihlatse. Gaešita le ge beng ba dintlo tšeo ba bantši ba be ba na le inšorense, go ile gwa ntšhiwa ditšhelete go thuša go aga dintlo tšeo lefsa.
Argentina: Diphuthego tša Dihlatse tša Jehofa di ile tša thuša batho ba ka leboa la naga yeo bao dintlo tša bona di bego di sentšwe ke melora ya volcano.
Mozambique: Batho ba ka godimo ga ba 1 000 bao ba bego ba hlasetšwe ke komelelo ba ile ba newa dijo.
Nigeria: Dihlatse tše 24 tšeo di ilego tša gobala kotsing e šoro ya pese di ile tša newa thušo ya ditšhelete. Batho ba bantši ba ka leboa nageng yeo le bona ba ile ba thušwa ka ge ba be ba se na magae ka baka la dintwa tša semorafo tša bodumedi.
Benin: Batho bao ba bego ba senyeditšwe ke mafula a šoro ba ile ba newa dihlare, diaparo, dinete tša menang, meetse a hlwekilego le madulo.
Dominican Republic: Ka morago ga Ledimo la Irene, diphuthego tša lefelong leo di ile tša thuša ka go lokiša dintlo le ka ditlabakelo tša go aga.
Ethiopia: Go ile gwa romelwa ditšhelete tša go thuša ditikologong tše pedi tšeo di bego di wetšwe ke komelelo le tikologong e tee yeo e bego e sentšwe ke mafula.
Kenya: Go ile gwa romelwa ditšhelete tša go thuša bao ba bego ba hlasetšwe ke komelelo.
Malawi: Bao ba dulago kampeng ya bafaladi ya Dzaleka ba ile ba newa thušo.
Nepal: Go kgerega ga mobu le maswika go ile gwa senya o šoro legae la Hlatse e nngwe. E ile ya newa legae la motšwa-o-swere gomme phuthego ya lefelong leo ya thuša.
Papua New Guinea: Batho bao ba nago le swele ba ile ba fiša dintlo tše seswai tša Dihlatse. Go ile gwa dirwa dithulaganyo tša go di aga lefsa.
Romania: Dihlatse tše dingwe di ile tša senyegelwa ke dintlo tša tšona ka baka la mafula. Go ile gwa newa thušo ya gore di agwe lefsa.
Mali: Nageng ya kgauswi le Mali ya Senegal, batho ba bangwe bao ba bego ba se na dijo ka baka la komelelo ba ile ba romelwa ditšhelete.
Sierra Leone: Dingaka tša Dihlatse tšeo di tšwago Fora di ile tša nea thušo ya tša kalafo go Dihlatse tša Jehofa tšeo di bego di dula ditikologong tšeo di sentšwego ke dintwa.
Thailand: Mafula a šoro a ile a senya diprofense tše mmalwa tša moo. Dihlopha tša tlhakodišo di ile tša lokiša le go hlwekiša dintlo tše 100 le Diholo tša Mmušo tše 6.
Repabliki ya Czech: Ka morago ga ge mafula a sentše dintlo tše mmalwa Repabliking ya Czech, Dihlatse tša kgauswi le moo tša Slovakia di ile tša thuša.
Sri Lanka: Modiro o mogolo wa tlhakodišo wa ka morago ga tsunami o phethilwe.
Sudan: Dihlatse tša Jehofa tšeo di ilego tša gapeletšega go huduga ka baka la dintwa tša nageng yeo di rometšwe dijo, diaparo, dieta le ditente.
Tanzania: Malapa a 14 a ile a lahlegelwa ke dithoto nakong ya mafula a matla. Diphuthego tša tikologong yeo di ile tša neela ka diaparo le dilo tša ka ntlong. Ntlo e tee e ile ya agwa lefsa.
Zimbabwe: Komelelo e bakile tlala go e nngwe ya ditikologo tša nageng yeo. Bao ba kgomegilego ba neilwe dijo le tšhelete.
Burundi: Bafaladi ba newa thušo yeo e akaretšago tša kalafo.


text:
TABA YA LETLAKALA LA KA NTLE
Therešo Mabapi le Halloween
Na Halloween e a ketekwa moo o dulago gona? Kua United States le Canada, Halloween e tumile e bile e ketekwa ngwaga le ngwaga ka October 31. Lega go le bjalo, meetlo ya Halloween e ka hwetšwa dikarolong tše dingwe tše dintši tša lefase. Mafelong a mangwe go binwa matšatši a maikhutšo ao a nago le dilo tšeo a swanago ka tšona le Halloween, gaešita le ge a bitšwa ka maina a mangwe, e lego: go ikgokaganya le lefase la meoya leo le akaretšago meoya ya bahu, badimomothwana (di-fairy), baloi gaešita le diabolo le barongwa bao e lego batemona.—Bona lepokisi le le rego, “Menyanya Yeo e Swanago le Halloween Lefaseng ka Moka.”
WENA ka bowena o ka ba o sa dumele go meoya e phagametšego matla a tlhago. O ka fo ba o lebelela go tšea karolo go ketekeng Halloween le menyanya e mengwe e swanago le yona e le tsela ya go ithabiša le go ruta bana ba gago go ithuta dilo tše dingwe tša boikgopolelo. Lega go le bjalo, batho ba bantši ba tšea menyanya ye e le kotsi ka baka la mabaka a latelago:
Encyclopedia of American Folklore e hlalosa gore: “Ge e le gabotse Halloween e sepedišana le tebelelo ya go ikgokaganya le meoya, yeo e mentši ya yona e tšhošetšago goba e tšhošago.” (Bona lepokisi le le rego, “Tatelano ya Ditiragalo ya Halloween.”) Ka mo go swanago, menyanya e mentši e swanago le Halloween e thomile boheiteneng gomme e tsemile medu borapeding bja badimo. Gaešita le lehono, lefaseng ka bophara batho ba diriša matšatši a go ikgokaganya le seo go thwego ke meoya ya bahu.
Gaešita le ge Halloween e be e dutše e lebelelwa kudu e le letšatši la maikhutšo la Maamerika, ngwaga le ngwaga batho dinageng tše oketšegago ba be ba dutše ba e keteka. Lega go le bjalo, batho ba bantši bao ba thomago go keteka monyanya wo ga ba lemoge gore dika tša Halloween, mekgabišo ya yona le meetlo di tšwa boheiteneng, tšeo tše dintši tša tšona di tswalanago le dibopiwa tšeo di nago le matla a phagametšego a tlhago le matla a boloi.—Bona lepokisi le le rego, “E tšwa Kae?”
Mawicca, ao a latelago ditirelo tša bogologolo tša ma-Celt, a sa bitša Halloween ka leina la yona la kgale la Samhain gomme a e tšea e le bošego bjo bokgethwa ka go fetišiša mo ngwageng. Kuranta ya USA Today ge e tsopola motho yo a ipolelago gore ke moloi, e re: “Bakriste ‘ga ba lemoge se, eupša ba bina letšatši la rena la maikhutšo gotee le rena. . . . Re thabela seo.’”
Menyanya e swanago le Halloween e thulana le dithuto tša Beibele. Beibele e lemoša ka gore: “Le ka mohla go se ke gwa ba le ge e le mang gare ga lena yo . . . a dirago tša bonoge, yo e lego senoge, sedupe goba moloi, yo a dirišago dipheko, yo a ikopanyago le dipoko goba meoya, goba yo a bitšago bahu.”—Doiteronomio 18:10, 11, The Jerusalem Bible; bona gape le Lefitiko 19:31; Bagalatia 5:19-21.
Ka baka la seo se boletšwego ka mo godimo, ke gabohlale gore o tsebe ka ditlogo tše mpe tša Halloween le menyanya e swanago le yona. Go kwešiša ditaba ka botlalo ka tsela yeo go ka go tutuetša gore o tlatše ba bangwe ba bantši bao ba sa ketekego matšatši a a maikhutšo.
“Bakriste ‘ga ba lemoge se, eupša ba bina letšatši la rena la maikhutšo gotee le rena. . . . Re thabela seo.’”—Kuranta ya USA Today, ge e tsopola motho yo a ipolelago gore ke moloi
^ ser. 37 Hallow ke lentšu la kgale leo le šupago go yo go thwego ke mokgethwa. Letšatši la Bakgethwa ka Moka ke letšatši la maikhutšo la go hlompha bakgethwa bao ba hwilego. Leina la mantšiboa a pele ga Letšatši la Bakgethwa ka Moka le be le bitšwa All Hallow Even gomme ka morago la khutsofatšwa ya ba Halloween.


text:
Was the Word “God” or “a god”?
POTŠIŠO ye e swanetše go elwa hloko ge bafetoledi ba Beibele ba fetolela temana ya pele ya Ebangedi ya Johane. Ka go Phetolelo ya Lefase le Lefsa, temana ye e fetoletšwe ka gore: “Mathomong Lentšu o be a le gona, Lentšu o be a e-na le Modimo, gomme Lentšu e be e le modimo.” (Johane 1:1) Diphetolelo tše dingwe di fetolela karolo ya mafelelo ya temana ye go tšweletša kgopolo ya gore Lentšu o be a “swana le Modimo” goba selo se swanago le seo. (A New Translation of the Bible, by James Moffatt; The New English Bible) Lega go le bjalo, diphetolelo tše dintši di fetolela karolo ya mafelelo ya Johane 1:1 ka gore: “Xomme Yêna LENTŠU e be e le Modimo.”—Beibele ya Sepedi; Phetolelo ya Kgale.
Popopolelo ya Segerika le taba e dikologilego temana ye di bontšha gore Phetolelo ya Lefase le Lefsa e nepagetše le gore “Lentšu” ga se la swanela go tšewa e le “Modimo” yo go boletšwego ka yena pejana temaneng ye. Lega go le bjalo, ka ge Segerika sa lekgolong la pele la nywaga se be se se na mantšu a lebanyago ao a bontšhago ge e ba motho a bolela ka selo se itšego goba motho yo itšego ka kakaretšo, batho ba bangwe ba na le pono e sa swanego ka temana ye. Le ke lona lebaka leo le dirago gore phetolelo ya Beibele ya leleme leo le bego le bolelwa nywaga-kgolong ya mathomo ya Mehla ya rena e Tlwaetšwego e be e le e kgahlišago.
Leleme leo ke mmoto wa se-Coptic o bitšwago se-Sahidic. Leleme la se-Coptic le be le bolelwa kua Egipita nywaga-kgolong ya ka morago ga bodiredi bja Jesu bja lefaseng gomme dipuku tša se-Coptic tša mathomo di be di ngwalwa ka mmoto wa se-Sahidic. Mabapi le diphetolelo tša mathomo tša Beibele ya se-Coptic, The Anchor Bible Dictionary e re: “Ka ge [Septuagint] le [Mangwalo a Bakriste a Segerika] di be di fetolelwa go se-Coptic lekgolong la boraro la nywaga C.E., phetolelo ya se-Coptic e theilwe [mangwalong a ngwalolotšwego ka seatla a Segerika] ao e lego a kgale kudu go feta dihlatse tše dintši tšeo di lego gona.”
Taba e ngwadilwego ya se-Coptic ya mmoto wa se-Sahidic ke e kgahlišago kudu ka mabaka a mabedi. La pele, bjalo ka ge go bontšhitšwe ka mo godimo, e bontšha kwešišo ya Mangwalo a pele ga lekgolo la bone la nywaga, e lego nako yeo ka yona boraro botee bo fetogilego thuto e rutwago semmušo. La bobedi, popopolelo ya se-Coptic e swana kudu le ya Seisemane karolong e tee ya bohlokwa. Diphetolelo tša mathomo tša Mangwalo a Bakriste a Segerika di be di fetoletšwe ka Sesiria, Selatine le se-Coptic. Go swana le Segerika sa mehleng yeo, Sesiria le Selatine ga di na mantšu a lebanyago ao a bontšhago ge e ba motho a bolela ka dilo goba batho ka kakaretšo. Lega go le bjalo, leleme la se-Coptic le na le ona. Go feta moo, ka pukung ya gagwe e bitšwago Introduction to Sahidic Coptic, seithuti Thomas O. Lambdin o re: “Go dirišwa ga mantšu a se-Coptic, ao a bontšhago ge e ba motho a bolela ka dilo goba batho ka kakaretšo le ao a bontšhago ge e ba motho a bolela ka dilo goba batho ba itšego ka go lebanya, go sepedišana kudu le go dirišwa ga mantšu ao ka Seisemane.”
Ka gona, phetolelo ya se-Coptic e nea bohlatse bjo bo kgahlišago bja kamoo Johane 1:1 e bego e tla kwešišwa ka gona ka nako yeo. Re hwetša bohlatse bofe? Phetolelo ya se-Coptic ya mmoto wa se-Sahidic e diriša lentšu le sa bontšhego ge e ba go bolelwa ka motho yo a itšego ka go lebanya ge e ngwala lentšu “modimo” karolong ya mafelelo ya Johane 1:1. Ka gona, phetolelo ye ge e fetolelwa ka Sepedi sa lehono e re: “Gomme Lentšu e be e le modimo.” Go molaleng gore bafetoledi bao ba bogologolo ba ile ba lemoga gore mantšu a Johane ao a ngwadilwego go Johane 1:1 a be a sa bolele gore Jesu o swanetše go lebelelwa e le Modimo Ramatla-ohle. Lentšu e be e le modimo, e sego Modimo Ramatla-ohle.


text:
Boela go Jehofa
Jehofa o tsoma dinku tša gagwe tšeo di timetšego gomme o go laletša go boela go yena.
Lengwalo Leo le Tšwago go Sehlopa se Bušago
Lengwalo le leo le tšwago go Sehlopa se Bušago le laletša bahlanka ba Modimo bao ba arogilego mohlapeng.
KAROLO 1
“Ke tla Tsoma Yeo e Timetšego”
Na Modimo o lebelela nku yeo e timetšego e le ya pala e a leswa?
KAROLO 2
Dipelaelo
—“Re Gateletšwe ka Ditsela Tšohle”
Ge e ba o nyamišwa ke gore ga o sa kgona go direla Jehofa seo o bego o tlwaetše go se dira, go na le tšhišinyo yeo e ka go thušago gore o hwetše matla a tšwago go yena.
KAROLO 3
Ge re Kgopišitšwe
—Ge re na le “Lebaka la go ba le Pelaelo”
Melao ya motheo e meraro ya Beibele e ka go thuša go lebeletšana le boemo bja ge o kgopišitšwe ke modumedigotee.
KAROLO 4
Go Ipona Molato
—‘Ntlhwekiše Sebeng sa ka’
O ka ba le letswalo leo le hlwekilego bjang?
KAROLO 5
Boelang go “Modiši le Molebeledi wa Meoya ya Lena”
Nka thoma kae, ge e ba ke nyaka go boela go Jehofa? Phuthego e tla ntšea bjang?
Phetho
Na o fela o gopola dinako tšeo o di thabetšego le batho ba Jehofa?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mateo 20:1-34
20 “Gobane Mmušo wa magodimo o swana le motho, mong wa ntlo, yo a ilego a tšwa e sa le bosasa gore a yo thwala bašomi bakeng sa serapa sa gagwe sa merara.+2 Ge a dumelelane le bašomi ka tenariase* ka letšatši,+ a ba romela serapeng sa gagwe sa merara.3 Ge a etšwa gape mo e ka bago ka iri ya boraro,*+ a bona ba bangwe ba eme borekišetšong+ ba se ba thwalwa,4 gomme go bao a re: ‘Le lena eyang serapeng sa morara, ke tla le nea selo le ge e le sefe se se swanetšego.’5 Ka gona ba ya. Gape a tšwa mo e ka bago ka iri ya botshelela*+ le iri ya senyane*+ gomme a dira ka mo go swanago.6 Mafelelong, mo e ka bago ka iri ya lesometee* a tšwa a hwetša ba bangwe ba eme, a re go bona: ‘Ke ka baka la’ng le eme mo letšatši ka moka le sa šome?’7 Ba re go yena: ‘Ka baka la gore ga go na yo a re thwetšego.’ Yena a re go bona: ‘Le lena eyang serapeng sa morara.’+8 “Eitše ge e eba mantšiboa,+ mong wa serapa sa morara a re go mohlokomedi: ‘Bitša bašomi o ba lefe meputso+ ya bona, o thome ka wa mafelelo o fetše ka wa pele.’9 Ge batho ba iri ya lesometee ba fihla, yo mongwe le yo mongwe a amogela tenariase.10 Ka gona, ge ba pele ba etla, ba phetha ka gore ba tla amogela se se fetišago, eupša le bona ba amogela moputso wa tenariase.11 Ge ba o amogela ba thoma go ngongorega go mong wa ntlo+12 ba re: ‘Ba ba mafelelo ba šomile iri e tee; lega go le bjalo o ba lekantše le rena bao re rwelego boima bja letšatši ka moka le phišo e tšhumago!’13 Eupša ge a araba yo mongwe wa bona a re: ‘Wešo, ga ke go fošetše. Na ga se wa dumelelana le nna ka tenariase?+14 Tšea se e lego sa gago o sepele. Ke nyaka go nea yo wa mafelelo go swana le wena.+15 Na ga go dumelelwe ke molao gore ke dire se ke nyakago go se dira ka dilo tša ka? Goba na o na le lehufa*+ ka baka la ge ke le yo a lokilego?’+16 Ka tsela ye, ba mafelelo e tla ba ba pele gomme ba pele ya ba ba mafelelo.”+17 Ka ge bjale a be a tla tloga a rotogela Jerusalema, Jesu o ile a iša barutiwa+ ba gagwe ba lesomepedi thopeng gomme a re go bona tseleng:18 “Bonang! Re rotogela Jerusalema, Morwa wa motho o tla gafelwa baperisita ba bagolo le bamangwalo, bona ba tla mo ahlolela lehu,+19 ba tla mo gafela batho ba ditšhaba gore ba dire metlae ka yena le go mo otla le go mo kokotela koteng+ ke moka ka letšatši la boraro o tla tsošwa.”+20 Ka gona mmago barwa ba Tsebedeo+ a mmatamela a na le barwa ba gagwe, a mo khunamela. O be a nyaka go mo kgopela selo tsoko.+21 A re go mosadi yoo: “O nyaka’ng?” Yena a re: “Ntšha lentšu la gore mo go barwa ba ba ka ba babedi yo mongwe a dule ka letsogong la gago la le letona gomme yo mongwe ka go la le letshadi Mmušong wa gago.”+22 Jesu ge a araba a re: “Ga le tsebe se le se kgopelago. Na le ka nwa senwelo+ seo ke tla tlogago ke se nwa?” Ba re go yena: “Re ka se nwa.”23 A re go bona: “Ruri le tla nwa senwelo sa ka,+ eupša madulo a ka letsogong la ka la le letona le ka go la le letshadi ga se nna yo nka a neago, eupša ke a bao ba a lokišeditšwego ke Tate.”+24 Eitše ge bale ba bangwe ba lesome ba ekwa ka se, ba galefela bana bao ba babedi ba motho.+25 Eupša Jesu a ba biletša go yena a re: “Le a tseba gore babuši ba ditšhaba ba buša batho ba bona gomme banna ba bagolo ba a ba laola.+26 Ga go bjalo gare ga lena,+ eupša mang le mang yo a nyakago go ba yo mogolo gare ga lena e swanetše go ba modiredi wa lena,+27 gomme mang le mang yo a nyakago go ba wa pele gare ga lena e swanetše go ba mohlanka wa lena.+28 Go etša ge Morwa wa motho a se a tlela go hlankelwa,+ eupša a tletše go hlankela le go nea moya* wa gagwe gore e be topollo bakeng sa ba bantši.”+29 Bjale eitše ge ba etšwa Jeriko+ lešaba le legolo la mo latela.30 Difofu tše pedi tšeo di bego di dutše hleng ga tsela tša kwa gore Jesu o a feta, tša goeletša tša re: “Morena, re gaugele, Morwa wa Dafida!”+31 Eupša lešaba la di kgalemela gore di homole; lega go le bjalo tša goeletša kudu, tša re: “Morena, re gaugele, Morwa wa Dafida!”+32 Ka gona, Jesu a ema a di bitša a re: “Le nyaka gore ke le direle’ng?”33 Tša re go yena: “Morena, a mahlo a rena a buduloge.”+34 Jesu a hlomogile pelo, a kgwatha mahlo+ a tšona, gateetee tša bona gomme tša mo latela.+


text:
Full text loading...
n Lexikos - Online dictionaries on the Internet : an overview for the African languages : research article
Abstract
Dipukuntu ta online te di lego mo Inthaneteng : Ponokakareto ya maleme a Afrika
Morero wo mogolo wa taodiwana ye ya nyakiio ke wo o tiilego ka ge teko e dirilwe ka tebelelo ya kakareto ye e tletego go dipukuntu ka moka ta Inthanete teo di etego di le gona mo malemeng a Afrika. Sa go makata ke gore go ete go na le palo ye nti ya dipukuntu te bjalo mo malemeng a manti gape di na le badirii ba banti. Go hlalowa dipharologantho te bohlokwa ta dipukuntu te le ka moo diphatlalato di dirwago ka gona gare ga maleme a manti a go fapana. Mo karolong ya bobedi go tsebiwa pukuntu ya online ye e lego ya pele gape e lego ya makgonthe ya Afrika Borwa. Le ge e le gore pukuntu ye e hlamilwe ke dirutegi di se kae, e ete e tea sefoka lefaseng ka bophara. Se ke ka lebaka la gore pukuntu ye e dirilwe ka tsela yeo e lego gore dilo di ka beakanywa gore di itwelete ka botona gomme ta lokela batho ka moka bao ba e diriago mo Inthaneteng ka yona nako yeo.
The main purpose of this research article is rather bold, in that an attempt is made at a comprehensive overview of all currently available African-language Internet dictionaries. Quite surprisingly, a substantial number of such dictionaries is already available, for a large number of languages, with a relatively large number of users. The key characteristics of these dictionaries and various cross-language distributions are expounded on. In a second section the first South African online dictionary interface is introduced. Although compiled by just a small number of scholars, this dictionary contains a world's first in that lexicographic customisation is implemented on various levels in real time on the Internet.
Article metrics loading...


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Luka 2:1-52
2 Bjale mehleng yeo gwa tšwa taelo+ go Kesara Augustose ya gore mmušong ka moka* go ngwadišwe2 (go ngwadišwa mo ga pele go dirilwe nakong ya ge Kirenio e be e le mmuši wa Siria),3 batho ka moka ba sepela gore ba ye go ngwadišwa,+ yo mongwe le yo mongwe a ya motseng wa gabo.4 Josefa le yena a rotoga a etšwa Galilea, motseng wa Natsaretha, a ya Judea motseng wa Dafida o bitšwago Betlelehema+ ka ge e be e le setho sa ntlo ya Dafida le lapa la gagwe.+5 O ile a ya gore a ngwadišwe le Maria,+ yo a bego a mo nyetše go etša ge a be a mo holofeditše,+ yo mo nakong ye a bego a le kgauswi le go belega.+6 Ge ba le moo, nako ya gore a belege ya fihla.7 A belega morwa wa gagwe wa leitšibulo,+ a mo phuthela ka mašela a mo latša legopong,+ gobane ba be ba se na phapoši lefelong la baeti.8 Tikologong yona yeo go be go bile go na le badiši bao ba bego ba dula merakeng ba dišitše mehlape ya bona bošego.9 Gateetee morongwa wa Jehofa+ a ema kgauswi le bona, letago la Jehofa+ la ba phadimela gomme ba boifa kudu.10 Eupša morongwa a re go bona: “Se boifeng, gobane ke le tsebiša ditaba tše dibotse tša lethabo le legolo leo batho ka moka ba tlago go ba le lona,+11 gobane lehono le belegetšwe Mophološi,+ yo e lego Kriste Morena,+ motseng wa Dafida.+12 Se le tlago go bona ka sona se se: Le tla hwetša lesea le phuthetšwe ka mašela le letše legopong.”13 Gateetee lešaba la madira a legodimo+ la tla la ba le morongwa yoo, la tumiša Modimo+ la re:14 “Letago a le ye go Modimo magodimodimong,+ lefaseng go be le khutšo+ bathong bao a ba amogelago.”+15 Ke moka ge barongwa bao ba tlogile moo go bona ba ile legodimong, badiši ba boledišana ba re: “A re yeng gona Betlelehema re yo bona se se diregilego seo Jehofa+ a re tsebišitšego sona.”16 Ba ya ka go akgofa gomme ba hwetša Maria le Josefa le lesea le letše legopong.17 Ge ba le bona, ba tsebatša mantšu ao ba a boditšwego mabapi le ngwana yoo.18 Bohle ba ba kwelego ba ile ba kgotsa dilo tšeo ba di boditšwego ke badiši,19 eupša Maria a boloka dipolelo tše ka moka, a akanya ka tšona pelong ya gagwe.+20 Ke moka badiši ba boela morago, ba tumiša le go reta Modimo ka dilo ka moka tšeo ba di kwelego le go di bona ka wona mokgwa wo ba di boditšwego ka wona.21 Ka morago ga matšatši a seswai,+ ge e be e le nako ya gore a bolotšwe,+ o ile a rewa leina la Jesu,+ e lego leina leo le boletšwego ke morongwa pele A ingwa.+22 Le gona ge nako ya go ba hlwekiša+ go ya ka Molao wa Moshe e fihlile, ba mo rotošetša Jerusalema gore ba mo tšweletše pele ga Jehofa,23 bjalo ka ge go ngwadilwe Molaong wa Jehofa gore: “Se sengwe le se sengwe se setona se go itšibulwago ka sona se swanetše go bitšwa se sekgethwa go Jehofa.”+24 Ba dira sehlabelo go ya ka seo se boletšwego Molaong wa Jehofa o rego: “Maebakgorwana a mabedi goba maebana a mabedi.”+25 Go be go na le monna yo mongwe Jerusalema yo a bitšwago Simeone. Monna yoo o be a lokile e bile a boifa Modimo, a letetše nako ya go homotšwa ga Isiraele,+ gomme moya o mokgethwa o be o le go yena.26 Go feta moo, o be a ile a utollelwa ke Modimo ka moya o mokgethwa gore o be a ka se hwe pele ga gore a bone Kriste+ wa Jehofa.27 Bjale o ile a tla tempeleng a išwa ke moya,+ ge batswadi ba tliša ngwana yo monyenyane Jesu gore ba tle ba mo direle go ya ka mokgwa o tlwaetšwego wa Molao,+28 yena a mo kuka ka matsogo gomme a tumiša Modimo a re:29 “Bjale wena Mmuši Morena, o lokolla nna mohlanka wa gago gore ke sepele ka khutšo+ bjalo ka ge o boletše30 gobane mahlo a ka a bone mokgwa wa gago wa go phološa+31 woo o o lokišitšego mahlong a batho ka moka;+32 ke yena seetša+ sa go tloša lešira+ ditšhabeng+ e bile ke letago la batho ba gago ba Isiraele.”33 Tatagwe le mmagwe ba ile ba makalela dilo tšeo di bolelwago ka yena.34 Le gona, Simeone a ba šegofatša, a re go Maria mmagwe: “Bona! Yo o beetšwe go wa+ le go tsoga gape ga ba bantši Isiraeleng+ le go ba pontšho ya go ganetšwa+35 (ee, tšhoša e telele e tla phuleletša moya wa gago),+ gore dikeleletšo tša dipelo tše dintši di bipollwe.”+36 Bjale go be go na le Anna moporofeta wa mosadi, morwedi wa Fanuele, wa moloko wa Ashere. (Mosadi yo o be a šetše a tšofetše, gomme a phetše le monna wa gagwe nywaga e šupago ka morago ga ge ba nyalane,37 e le mohlologadi+ yo ga bjale a bego a na le nywaga e masomeseswai-nne.) O be a sa ke a hlokwa tempeleng, a dira tirelo e kgethwa bošego le mosegare,+ a ikona dijo le go lopa.38 Ka yona nako yeo a batamela gomme a leboga Modimo le go bolela ka ngwana yoo go bohle bao ba bego ba letetše tlhakodišo ya Jerusalema.+39 Ka gona, eitše ge ba phethile dilo ka moka go ya ka Molao+ wa Jehofa, ba boela morago Galilea motseng wa gabo bona wa Natsaretha.+40 Ngwana yoo a tšwela pele a gola e bile a matlafala,+ a tlala bohlale gomme a tšwela pele a amogelwa ke Modimo.+41 Bjale batswadi ba gagwe ba be ba tlwaetše gore ngwaga o mongwe le o mongwe ba ye Jerusalema+ monyanyeng wa Paseka.42 Ge a na le nywaga e lesomepedi, ba rotogela gona go ya kamoo ba bego ba tlwaetše+ go dira ka gona nakong ya monyanya.43 Ge matšatši a monyanya a fela gomme ba boela morago, mošemane Jesu a šala Jerusalema batswadi ba gagwe ba se lemoge seo.44 Ka go tšea gore o sehlopheng sa bao ba sepelago le bona, ba sepela leeto la letšatši+ gomme ba mo nyaka gare ga metswalo le bao ba ba tlwaetšego.45 Eupša ge ba sa mo hwetše, ba boela Jerusalema ba mo nyaka ka kelohloko.46 Bjale, ka morago ga matšatši a mararo ba mo hwetša tempeleng+ a dutše gare ga barutiši, a ba theeditše e bile a ba botšiša dipotšišo.47 Eupša bohle bao ba bego ba mo theeditše ba be ba dutše ba makatšwa ke kwešišo ya gagwe le dikarabo tša gagwe.+48 Bjale ge batswadi ba gagwe ba mmona, ba tlabega gomme mmagwe a re go yena: “Ngwanaka, ke ka baka la’ng o re dirile ka tsela ye? Nna le tatago re be re go nyaka re tshwenyegile kudu.”49 Eupša a re go bona: “Ke ka baka la’ng le be le nnyaka? Na le be le sa tsebe gore ke swanetše go ba ntlong ya Tate?”+50 Lega go le bjalo, ba se kwešiše seo a bego a ba botša sona.+51 A theoga le bona a boela Natsaretha gomme a tšwela pele a ikokobeleditše+ bona. Mmagwe yena a boloka mantšu a ka moka pelong ya gagwe ka kelohloko.+52 Ke moka Jesu a tšwela pele a gatela pele bohlaleng+ le go goleng mmeleng le ka go kgahla Modimo le batho.+


text:
TŠHELETE YA INŠORENSE YA GO FELELWA KE MOŠOMO (UIF)
Na ke eng?
Tšhelete ya Inšorense ya Go felelwa ke Mošomo (UIF) e imolla bašomi sebakanyana fela ge ba feletšwe ke mošomo goba ba sa kgone go ya mošomong ka lebaka la botswetši, maikhutšo a go godiša ngwana wa go tšewa ka semolao, goba bolwetši. Gape e fana ka kimollo go baholegi ba molefedi yo a hlokofetšego.
Mokgwatšhomo wa inšorense ya go felelwa ke mošomo mo Afrika Borwa o laolwa ka molao o latelago:
- Molao wa Inšorense ya Go felelwa ke mošomo, 2001/ Unemployment Insurance Act, 2001 (the UI Act)
- Molao wa Dikabelo tša Inšorense ya Go felelwa ke mošomo/Unemployment Insurance Contributions Act, 2002 (the UIC Act)
Melao ye e fana ka dikholego, tšeo dikabelo di dumelelwago, le kgapeletšo le kgoboketšo ya dikabelo go UIF, gomme o thomile go šoma ka 1 Aprele 2002.
Ke ya mang?
Bašomi ka moka, gammogo le bengmošomo, ba na le maikarabelo a dikabelo tša UIF. Le ge go le bjalo, mošomi ga a akaretšwe go lefela UIF ge eba–
- O thapilwe ke mongmošomo ka fase ga diiri tše 24 ka kgwedi
- O amogela moputso ka fase ga kontraka ya mongmošomo bjalo ka ge go laeditšwe go karolo 18(2) ya Molao wa Tšwetšopele ya Mabokgoni, 1998 (Molao wa No. 97 wa 1998)/ Skills Development Act, 1998 (Act No.97 of 1998)
- O thapilwe bjalo ka mohlankedi setheong sa Mmušo sa setšhaba goba sa probense.
- O tsene ka Rephapoliking ka morero wa ditirelo tša kontraka, boithuti mošomong goba go hwetša maitemogelo mošomong ka gare ga Rephapoliki. Ka morago ga go tlogela mošomo, mongmošomo o a kgopelwa go ya ka molao goba go ya ka kontraka ya tirelo, ya boithuti mošomong goba go hwetša maitemogelo mošomong, goba ka tumelelano enngwe le enngwe e dirilwego, go romela motho yoo gae, goba ge eba motho yoo o nyaka go tšwa ka Rephapoliking,
- Mopresidente, Motlatša Mopresidene, Tona, Motlatša Tona, leloko la Kgobokano ya Setšhaba (National Assembly), leloko la go bewa saruri la Khansele ya Setšhaba ya Diprobense (National Council of Provinces), Premia, leloko la Khansele ya Khuduthamaga (Executive Council) goba leloko la Palamente ya probense goba
- Leloko la Khansele ya Masepala, Moetapele wa tša Setšo, leloko la Baetapele ba Ntlo ya tša Setšo le leloko la Baetapele ba Khansele ya tša Setšo.
Na ke dikgato dife tše ke swanetšego go di tšea?
Bengmošomo ba latelago ba swanetše go ngwadiša ofising ya Komišinare ya UI bakeng sa morero wa go lefela dikabelo tša UIF, mongmošomo yo:
- A sa tlamegego go ngwadiša le SARS bakeng sa morero wa Motšhelo wa Mošomi
- O ngwadišitše le SARS ga boikgafo bjalo ka mongmošomo
- O a lefela goba o na le maikarabelo a go lefela moputso wa mošomi gomme o swanetše go lefela Tšhelete ya Inšorense ya Go felelwa ke mošomo kgwedi ka kgwedi.
Na o swanetše go lefela bokae?
- Palo ya kabelo yeo e swanetšego go lefelwa ka mongmošomo, e swanetše go ba 1% ya moputso o lefetšwego ke mongmošomo go mošomi.
- Mongmošomo o swanetše go lefela palomoka ya kabelo ya 2% (1% e abetšwego ke mošomi le 1% e abetšwego ke mongmošomo) ka gare ga nako yeo e beilwego.
Ka kgopelo lemoga: Go tloga ka 1 Oktoboro 2012, palotlalo ya moputso e be e le R14 872 ka kgwedi goba R178 464 ngwaga ka ngwaga. Go bašomi bao ba golago palo ya go feta ye, dikabelo di tlhakantšhwa ka go diriša palotlalo ya moputso. Ka fao palotlalo ya kabelo yeo e ka gogwago, go bašomi bao ba golago go R14 872 ka kgwedi, ke R148.72 ka kgwedi.
- Palo ya go fetiša ga ya swanela go akaretšwa bjalo ka moputso goba palo ya go lefišwa lebi ka morero wa kabelo ya UIF.
- Palo ye e gogilwego goba e sa gogwago e swanetše go lefelwa ke mongmošomo go SARS kgwedi ka kgwedi, ka go tlatša Taodišo ya Mongmošomo ya Kgwedi ka kgwedi (EMP201). EMP201 ke tefelo ya taodišo moo mongmošomo a laodišago palomoka ya tefelo gammogo le diabo tša PAYE, SDL, UIF le/goba Kgoketšo ya Motšhelo wa Mongmošomo (ETI), ge go hlokega.
- Nomoro ya Tšhupetšo ya Tefelo e kgethegilego (PRN) e tla tlaletšwa saruri go EMP201, gomme e tla dirišwa bjalo ka kgokaganyo ya tefelo ya nnete le EMP201 ya maleba ya taodišo ya tefelo.
Na e ka lefelwa bjang gape e ka lefelwa neng?
E swanetše go lefelwa mo matšatšing a šupa ka mafelelong a kgwedi yeo tšhelete e gogilwego. Ge letšatši la mafelelo la tefelo le wela ka gare ga letšatši la maikhutšo a bohle la setšhaba goba mafelelong a beke, tefelo e swanetše go dirwa letšatši pele ga letšatši la maikhutšo a bohle la setšhaba goba mafelelong a beke.
Mekgwa ye e latelago ya tefelo e a hwetšagala:
- eFiling
- Tefelo ya elektroniki ka inthanete (EFT)
- Go lekala la setheo sa panka ya go dumelelwa, Ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ge ditefelo tša ditšheke tše dintši di dirilwe.
- Lekaleng la SARS, ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ditšheke tše dintši di dirilwe.
Dilatofatšo
Kgaolo ya 17 ya Molao wa Taolo ya Motšhelo, 2011/Tax Administration Act, 2011 o šoma ka dilatofatšo tše di dirilwego ka fase ga Molao wa Motšhelo/ Tax Act, yeo gape e dirišwago go Molao wa Dikabelo tša Inšorense ya Go felelwa ke Mošomo/UIC Act.
Motho o latofatšwa ge a:
- Palelwa ke go:
- Romela pušetšo goba tokumente go SARS goba go
- Fana ka tokumente go motho ka ge e hlokega.
- Palelwa goba a tlogela go:
- Ngwadiša goba go tsebiša SARS ka ga phetogo ya tshedimošo e ngwadišitšwego goba go
- Fana ka direkhoto bjale ka ge di nyakega.
- Romela setifikeiti sa maaka goba setatamente sa maaka.
- A gana goba a tlogela go ikana goba go dira taodišo ya semolao.
Motho yo latofaditšwego ka enngwe le enngwe ya melato ye a ka ba le maikarabelo a go faenwa goba go ya kgolegong sebaka sa go se fete mengwaga e mebedi.
Na o hloka thušo?


text:
PONO YA BEIBELE
Bohlotlolo
Go sa šetšwe kamoo batho ba tšeelago godimo taba ya go botega lenyalong, bohlotlolo e sa dutše e le tlhobaboroko malapeng a mantši.
Bohlotlolo ke eng?
SEO BATHO BA SE BOLELAGO
Ditšo tše dingwe di lebelela thobalano ka ntle ga lenyalo e se phošo, kudukudu ka lehlakoreng la banna. Le gona tše dingwe ga di lebelele lenyalo e le tlemo ya sa ruri.
SEO BEIBELE E SE BOLELAGO
Ka Beibeleng, gantši bohlotlolo bo bolela thobalano yeo e dirwago ka boithatelo ke monna goba mosadi yo a lego lenyalong le motho yo e sego molekane wa gagwe. (Jobo 24:15; Diema 30:20) Bohlotlolo ke selo se se šišimišago pele ga Modimo. Kotlo ya bootswa Isiraeleng ya bogologolo e be e le lehu. (Lefitiko 18:20, 22, 29) Jesu o rutile gore, balatedi ba gagwe ba swanetše go phema bohlotlolo.—Mateo 5:27, 28; Luka 18:18-20.
LEBAKA LEO KA LONA GO TSEBA SEO GO LEGO BOHLOKWA
Batho bao ba hlotlolago ba roba keno yeo ba e dirilego go balekane ba bona ge ba be ba nyalana. Le gona bohlotlolo ke go “direla Modimo sebe.” (Genesi 39:7-9) Bohlotlolo bo ka aroganya bana le batswadi ba bona ka tsela e sehlogo. Go feta moo, Beibele e lemoša ka gore: “Modimo o tla ahlola . . . dihlotlolo.”—Baheberu 13:4.
“Lenyalo a le hlomphege go bohle gomme malao a lenyalo a se be le ditšhila.”—Baheberu 13:4.
Na bohlotlolo bo fediša tlemo ya lenyalo?
SEO BEIBELE E SE BOLELAGO
Beibele e dumelela motho yo a lego lenyalong go fediša tlemo ya gagwe ya lenyalo ge feela molekane wa gagwe a dirile bohlotlolo. (Mateo 19:9) Se se ra gore ka morago ga go se botege ga molekane yo mongwe, molekane yo a se nago molato o na le tshwanelo ya go kgetha go dula le molekane wa go se botege goba go hlala. Ye ke kgetho ya motho ka noši.—Bagalatia 6:5.
Ka lehlakoreng le lengwe, Modimo o lebelela lenyalo e le tlemo ya bophelo ka moka. (1 Bakorinthe 7:39) Modimo o hloile ge motho a nyaka go hlala ka mabaka ao a sa kwagalego, a bjalo ka go se sa thabela molekane wa gagwe. Ka gona, tlhalo ga se phetho yeo e swanetšego go tšewa gabohwefo.—Maleaki 2:16; Mateo 19:3-6.
“Ke le botša gore yo mongwe le yo mongwe yo a hlalago mosadi wa gagwe ge e se ka lebaka la bootswa, o mmea boemong bja go hlotlola.”—Mateo 5:32.
Na bohlotlolo ke sebe seo se sa lebalelwego?
SEO BEIBELE E SE BOLELAGO
Aowa. Beibele e re Modimo o gaugela bao ba itsholago ke moka ba tlogela dibe tša bona—go akaretša le bohlotlolo. (Ditiro 3:19; Bagalatia 5:19-21) Ge e le gabotse, Beibele e bolela ka banna le basadi bao ba kgaoditšego bohlotlolo gomme ka morago ya ba bagwera ba Modimo.—1 Bakorinthe 6:9-11.
Kgaugelo ya Modimo e ile ya bonagala ge a be a dirišana le Kgoši Dafida wa bogologolo. Dafida o ile a dira bootswa le mosadi wa yo mongwe wa ditona tša gagwe tša madira. (2 Samuele 11:2-4) Beibele e bolela ka go lebanya gore seo “Dafida a se dirilego e be e le se sebe mahlong” a Modimo. (2 Samuele 11:27) Ka morago ga gore a kgalemelwe, Dafida o ile a itshola gomme Modimo o ile a mo lebalela. Lega go le bjalo, Dafida o ile a buna ditlamorago tše di nyamišago tša ditiro tša gagwe. (2 Samuele 12:13, 14) Ka morago Kgoši e bohlale e lego Solomone e ile ya bolela gore, “mang le mang yo a hlotlolago . . . o na le pelo ya bošilo.”—Diema 6:32.
SEO O KA SE DIRAGO
Ge e ba o dirile bohlotlolo, o swanetše go kgopela tebalelo go Modimo le go molekane wa gago. (Psalme 51:1-5) Ithute go hloya bohlotlolo go e tša ge Modimo a bo hloile. (Psalme 97:10) Ikemišetše go phema diswantšho tša batho bao ba sa aparago, dikakanyo tše di sa hlwekago tša thobalano, go bapala ka lerato goba selo le ge e le sefe seo se ka dirago gore o kganyoge go robala le motho yo e sego molekane wa gago.—Mateo 5:27, 28; Jakobo 1:14, 15.
Ge e ba molekane wa gago a kile a hlotlola, kgodišega gore Modimo o kwešiša maikwelo a gago. (Maleaki 2:13, 14) Mo kgopele gore a go homotše le go go hlahla, gomme “yena o tla go thekga.” (Psalme 55:22) Ge e ba o kgetha go lebalela molekane wa gago le go tšwela pele ka lenyalo, bobedi bja lena le tla swanelwa ke go šoma ka thata go tsošološa tlemo ya lena ya lenyalo.—Baefeso 4:32.
Moporofeta Nathane o ile a botša Dafida yo a itshotšego gore: “Jehofa o tla go lebalela sebe sa gago.”—2 Samuele 12:13.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Diema 1:1-33
1 Diema+ tša Solomone+ morwa wa Dafida,+ kgoši ya Isiraele,+2 tša gore motho a hwetše bohlale+ le tayo,+ gore a kwešiše mantšu a temogo,+3 gore a hwetše tayo+ yeo e neago temogo,+ toko,+ toka+ le go botega,+4 gore di nee yo a se nago temogo bohlale+ gomme di nee mofsa tsebo+ le tlhaologanyo.+5 Motho yo bohlale o tla theetša a hwetša thuto+ e ntši gomme yo a kwešišago o hwetša tlhahlo e bohlale,+6 gore ba kwešiše diema le dipolelo tše di makatšago,+ e lego mantšu a ba bohlale+ le dinyepo+ tša bona.7 Go boifa Jehofa ke mathomo a tsebo.+ Mašilo a nyaditše bohlale le tayo.+8 Morwa wa ka, theetša tayo ya tatago+ gomme o se ke wa lahla molao wa mmago.+9 Ka gobane di etša kgare e botse hlogong+ ya gago le pheta e botse molaleng+ wa gago.10 Morwa wa ka, ge badiradibe ba leka go go goketša, o se ke wa dumela.+11 Ge ba re: “A re ye, re yo lalela batho gore re tšholle madi.+ A re khukhunetšeng batho ba se nago molato, re se na lebaka.+12 A re ba metšeng ba phela+ go etša Bodulabahu,*+ re ba metšeng ka botlalo, go swana le bao ba theogelago ka moleteng.+13 A re ba tšeeleng dilo ka moka tša bohlokwa tša mehutahuta.+ A re tlatšeng dintlo tša rena ka dithebola.+14 Hlakanya dilo tša gago le tša rena, re tle re je gotee. A re beng le mokotla o tee ka moka ga rena.”+15 Morwa wa ka, o se ke wa sepela le bona tseleng ya bona.+ O se ke wa bea leoto la gago mmileng wa bona.+16 Gobane maoto a bona a kitimela bobeng+ gomme ba akgofela go tšholla madi.+17 Ka gobane ga go hole selo go rea moreo mahlong a sebopiwa se sengwe le se sengwe se se nago le maphego.+18 Ka baka leo, ba di lalela gore ba tšholle madi a tšona;+ ba a di khukhunetša.+19 Tše ke ditsela tša yo mongwe le yo mongwe yo a hwetšago poelo ka boradia.+ Poelo yona e ja bophelo bja beng ba yona.+20 Bohlale+ bo hlabile mokgoši mokgotheng.+ Lentšu la bjona le kwagala marekišetšong.+21 Bo goeletša bo le dikhutlong tša mekgotha ya mašata.+ Bo bolela bo le dikgorong tša go tsena motseng, bo re:+22 “Lena ba se nago temogo le tla rata go hloka temogo+ go fihla neng, lena bakweri le tla rata go kwera+ go fihla neng, gomme lena ditlaela le tla hloya tsebo go fihla neng?+23 Boang le theetše kgalemelo+ ya ka. Ke moka ke tla le tšhollela moya+ wa ka wa bohlale; ke tla le tsebiša mantšu a ka.+24 Ka gobane ke le biditše eupša la gana,+ ka otlolla seatla sa ka eupša gwa se be le yo a šetšago,+25 la hlokomologa keletšo+ ya ka ka moka gomme la se amogele kgalemelo ya ka,+26 ge e le nna ke tla le sega ge le welwa ke masetlapelo,+ ka le kwera ge le tlelwa ke seo le se tšhogago,+27 ge seo le se tšhogago se le tlela wa ledimo, masetlapelo a lena a le wela wa ledimo+ gomme le welwa ke tlalelo le dinako tše thata.+28 Ka nako yeo ba tla mpitša, eupša nka se ba arabe;+ ba tla nnyaka, eupša ba ka se nkhwetše,+29 ka gobane ba hloile tsebo+ gomme ga se ba kgetha go boifa Jehofa.+30 Ba ganne keletšo ya ka;+ ba nyaditše kgalemelo ya ka ka moka.+31 Ka gona ba tla ja dienywa tša tsela ya bona+ gomme ba khora maano a bona.+32 Bao ba se nago temogo+ ba tla bolawa+ ke go hlanoga ga bona, ditlaela tšona tša bolawa ke go se šetše ga tšona.+33 Ge e le yo a ntheetšago, o tla dula a bolokegile+ a sa tšhoge go welwa ke masetlapelo.”+


text:
KGAOLO YA LESOMEHLANO
Tsela Yeo Modimo a e Amogelago ya go mo Hlankela
1. Ke mang a swanetšego go re botša tsela yeo e amogelegago ya go hlankela Modimo?
DIKEREKE tše dintši di ipolela gore di ruta batho therešo ka Modimo. Eupša ga di dire seo, ka gobane di ruta batho dilo tše di fošagetšego ka Modimo le kamoo re swanetšego go mo hlankela ka gona. Re ka tseba bjang tsela yeo Modimo a e amogelago ya go mo hlankela? Jehofa ke yena feela yo a ka re botšago kamoo re swanetšego go mo hlankela ka gona.
2. O ka tseba bjang tsela yeo Modimo a e amogelago ya go mo hlankela?
2 Jehofa o re neile Beibele gore re kgone go ithuta tsela yeo a e amogelago ya go mo hlankela. Ka gona ithute Beibele, gomme Jehofa o tla go thuša gore o holwe ke dithuto tša gagwe ka gobane o go rata kudu.
3. Modimo o nyaka gore re dire’ng?
3 Batho ba bangwe ba re Modimo o amogela madumedi ka moka, eupša se ga se seo Jesu a re rutilego sona. O itše: “Ga se yo mongwe le yo mongwe yo a rego go nna: ‘Morena, Morena,’ a tlago go tsena Mmušong wa magodimo, eupša go tla tsena yo a dirago thato ya Tate.” Ka gona go bohlokwa gore re ithute gore thato ya Modimo ke eng ke moka re e dire. Ye ke taba ya bohlokwahlokwa ka gobane Jesu o bapeditše batho bao ba sa kwego Modimo le dikebekwa, batho “ba go hloka molao.”
4. Jesu o boletše’ng ka bao ba nyakago go dira thato ya Modimo?
4 Jesu o re lemošitše gore ge re nyaka go dira thato ya Modimo, re tlo lebeletšana le mathata. O itše: “Tsenang ka kgoro e tshesane gobane tsela e išago tshenyegong e petleke e bile e phatlaletše gomme bao ba tsenago ka yona ke ba bantši; anthe kgoro e išago bophelong ke e tshesane gomme tsela ya yona e pitlagane, le gona ke ba sego kae ba ba e hwetšago.” (Mateo 7:13, 14) Tsela e pitlaganego, goba tsela yeo Modimo a e amogelago ya go mo hlankela, e lebiša bophelong bjo bo sa felego. Tsela e petleke, goba tsela e fošagetšego ya go hlankela Modimo, e lebiša lehung. Eupša Jehofa ga a nyake gore batho ba hwe. O nea yo mongwe le yo mongwe sebaka sa go ithuta ka yena.
TSELA YEO MODIMO A E AMOGELAGO YA GO MO HLANKELA
5. O ka tseba bjang batho bao ba hlankelago Modimo ka tsela yeo a e amogelago?
5 Jesu o itše re ka kgona go tseba batho bao ba hlankelago Modimo ka tsela yeo a e amogelago. Re ka dira seo ka go ithuta ka ditumelo tša bona le seo ba se dirago. O itše: “Le tla ba tseba ka dienywa tša bona.” Ke moka a oketša ka gore: “Sehlare se sengwe le se sengwe se sebotse se enywa dienywa tše dibotse.” (Mateo 7:16, 17) Se ga se bolele gore bahlanka ba Modimo ba phethagetše. Eupša ka mehla ba leka go dira dilo tše dibotse. Gona bjale re tlo ithuta ka dilo tšeo di tlago go re thuša go tseba batho bao ba hlankelago Modimo ka tsela yeo a e amogelago.
6, 7. Ke ka baka la’ng bodumedi bja therešo bo thea dithuto tša bjona Beibeleng? Mohlala wa Jesu o re ruta’ng?
6 Borapedi bja rena bo swanetše go thewa Beibeleng. Beibele e re: “Lengwalo ka moka le buduletšwe ke Modimo gomme le hola ka go ruta, go kgala, go phošolla le go laya ka toko, gore motho wa Modimo a swanelege ka botlalo, a hlangwe ka mo go feletšego bakeng sa modiro o mongwe le o mongwe o mobotse.” (2 Timotheo 3:16, 17) Moapostola Paulo o ngwaletše Bakriste gore: ‘Ge le be le amogela lentšu la Modimo leo le le kwelego go tšwa go rena, le ile la le amogela, e sego e le lentšu la batho, eupša kamoo ruri le lego ka gona, e le lentšu la Modimo.’ (1 Bathesalonika 2:13) Bodumedi bja therešo bo ruta feela seo se tšwago ka Lentšung la Modimo, e lego Beibele. Ga bo rute dikgopolo tša batho, setšo goba selo le ge e le sefe.
7 Selo se sengwe le se sengwe seo Jesu a bego a se ruta se be se etšwa ka Lentšung la Modimo. (Bala Johane 17:17.) O be a tsopola Mangwalo gantši. (Mateo 4:4, 7, 10) Bahlanka ba therešo ba Modimo ba latela mohlala wa Jesu gomme selo se sengwe le se sengwe seo ba se rutago se tšwa ka Beibeleng.
8. Jesu o re rutile’ng ka go hlankela Jehofa?
8 Re swanetše go hlankela Jehofa a nnoši. Psalme 83:18 e re: “Wena yoo leina la gago e lego Jehofa, ke wena o nnoši o lego Yo Godimodimo godimo ga lefase ka moka.” Jesu o be a nyaka gore batho ba tsebe gore Modimo wa therešo ke mang, e bile o ile a ba ruta leina la Modimo. (Bala Johane 17:6.) Jesu o itše: “Ke Jehofa Modimo wa gago yo o swanetšego go mo rapela, e bile ke yena a nnoši yo o swanetšego go mo direla tirelo e kgethwa.” (Mateo 4:10) Ka gona, ka ge re le bahlanka ba Modimo, re ekiša mohlala wa Jesu. Re hlankela Jehofa a nnoši, re diriša leina la gagwe, e bile re ruta ba bangwe leina la Modimo le seo a tlago go re direla sona.
9, 10. Re bontšha bjang gore re a ratana?
9 Re swanetše go rata batho ba bangwe go tšwa pelong. Jesu o rutile barutiwa ba gagwe gore ba ratane. (Bala Johane 13:35.) Re dira seo go sa šetšwe gore re dula kae, re ba morafo ofe, re bahumi goba badiidi. Go ratana ga rena go swanetše go re kopanya bjalo ka bana ba motho. (Bakolose 3:14) Ka gona ga re ye dintweng le go bolaya batho ba bangwe. Beibele e re: “Bana ba Modimo le bana ba Diabolo ba bonagala ka taba ye: Yo mongwe le yo mongwe yo a sa tlwaelego go dira go loka ga a tšwe go Modimo gomme go bjalo le ka yo a sa ratego ngwanabo.” E oketša ka gore: “Re swanetše go ratana; e sego go swana le Kaine yo a tšwilego go yo kgopo gomme a bolaya ngwanabo.”
10 Re diriša nako ya rena, matla le dilo tša rena go thušana le go kgothatšana. (Baheberu 10:24, 25) Re ‘direla bohle botse.’
11. Ke ka baka la’ng re dumela gore re tla phološwa feela ka Jesu?
11 Re swanetše go kwa Jesu Kriste ka gobane re tla phološwa feela ka yena. Beibele e re: “Ga go phološo go motho le ge e le ofe yo mongwe, gobane ga go leina le lengwe ka tlase ga legodimo leo le neilwego batho leo ka lona re tlago go phološwa.” (Ditiro 4:12) Go Kgaolo 5 ya puku ye, re ithutile gore Jehofa o ile a romela Jesu mo lefaseng gore a tle a hwele batho bao ba kwago e le sehlabelo sa topollo. (Mateo 20:28) Jehofa o kgethile Jesu gore a tle a buše lefase ka moka. Ke ka baka leo Beibele e rego re swanetše go kwa Jesu ge e ba re nyaka go tlo phela ka mo go sa felego.
12. Ke ka baka la’ng re sa tšee karolo dipolotiking?
12 Ga se ra swanela go tsenela dipolotiki. Jesu ga se a ka a tsenela dipolotiki. Ge a be a sekišwa, o ile a botša Mmuši wa Roma e lego Pilato gore: “Mmušo wa ka ga se karolo ya lefase le.” (Bala Johane 18:36.) Go swana le Jesu, re thekga feela Mmušo wa Modimo wa legodimong. Ka baka leo, go sa šetšwe gore re dula kae, ga re tšee karolo dipolotiking. Lega go le bjalo, Beibele e re laela gore re kwe “balaodi ba bagolo,” ke gore, mebušo. (Baroma 13:1) Re kwa melao ya dinageng tšeo re dulago go tšona. Eupša ge molao wa naga o thulana le melao ya Modimo, re ekiša baapostola, bao ba itšego: “Modimo ke mmuši yo re swanetšego go mo kwa go e na le go kwa batho.”
13. Ke’ng seo re se botšago batho ka Mmušo wa Modimo?
13 Re dumela gore Mmušo wa Modimo ke wona feela o tlago go rarolla mathata a batho. Jesu o itše ‘ditaba tše dibotse tša Mmušo wa Modimo’ di tla bolelwa lefaseng ka moka. (Bala Mateo 24:14.) Ga go na mmušo le o tee wa batho woo o ka dirago seo Mmušo wa Modimo o tlago go re direla sona. (Psalme 146:3) Jesu o re rutile gore re rapelele Mmušo wa Modimo ge a be a re: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Beibele e re botša gore Mmušo wa Modimo o tlo fediša mebušo ka moka ya batho le gore “wona o tla ema go iša mehleng ya neng le neng.”
14. Ke bomang bao o bonago ba hlankela Modimo ka tsela yeo a e amogelago?
14 Ka morago ga go ithuta dilo tše, ipotšiše gore: ‘Ke bomang ba theago dithuto tša bona Beibeleng? Ke bomang ba rutago ba bangwe ka leina la Modimo? Ke bomang ba ratanago ka go tšwa pelong le go dumela gore Modimo o rometše Jesu mo lefaseng go tlo re phološa? Ke bomang bao ba sa tšeego karolo dipolotiking? Ke bomang ba rutago batho gore Mmušo wa Modimo ke wona o nnoši o tlago go rarolla mathata a rena?’ Ke Dihlatse tša Jehofa feela.
O TLA DIRA ENG?
15. Re swanetše go dira’ng ge e ba re nyaka gore Modimo a amogele tsela yeo re mo hlankelago ka yona?
15 Go ba le tumelo go Modimo ga se gwa lekana, ka gobane gaešita le batemona ba a dumela gore Modimo o gona, eupša ga ba mo kwe. (Jakobo 2:19) Ge e ba re nyaka gore Modimo a amogele tsela yeo re mo hlankelago ka yona, re swanetše go dumela gore o gona le go dira seo a se bolelago.
16. Ke ka baka la’ng re swanetše go tšwa bodumeding bja maaka?
16 Ge re nyaka gore Modimo a amogele tsela yeo re mo hlankelago ka yona, re swanetše go tšwa bodumeding bja maaka. Moporofeta Jesaya o ngwadile gore: “Tšwang go [bjona], ipolokeng le hlwekile.” (Jesaya 52:11; 2 Bakorinthe 6:17) Ke ka baka leo re swanetšego go phema selo le ge e le sefe seo se sepedišanago le bodumedi bja maaka.
17, 18. “Babilona o Mogolo” ke’ng, gona ke ka baka la’ng o swanetše go tšwa go yona kapelapela?
17 Bodumedi bja maaka ke’ng? Ke kereke e nngwe le e nngwe yeo e rutago batho go hlankela Modimo ka tsela yeo e sa dumelelanego le Lentšu la gagwe. Beibele e bitša dikereke ka moka gore ke “Babilona o Mogolo.” (Kutollo 17:5) Ka baka la’ng? Ka morago ga Meetsefula a mehleng ya Noa, motseng o mongwe wo o bitšwago Babilona go ile gwa thoma dithuto tše dintši tša maaka tšeo di rutwago dikerekeng. Dithuto tšeo di ile tša phatlalala lefaseng ka moka. Ka mohlala, batho ba moo Babilona ba be ba rapela dihlopha tša medimo e meraro. Le lehono, dikereke tše dintši di ruta gore Modimo ke Borarobotee, mola Beibele e bolela ka mo go kwagalago gore Modimo wa therešo ke o tee, e lego Jehofa, le gore Jesu ke Morwa wa gagwe. (Johane 17:3) Le gona batho ba kua Babilona ba be ba dumela gore selo se itšego mo mothong se tšwela pele se phela ka morago ga ge a hwile le gore sona selo seo se ka tlaišega diheleng. Ao ke maaka a matala.
18 Modimo o boletše e sa le pele gore kgauswinyane o tlo fediša madumedi ka moka a maaka. (Kutollo 18:8) Bjale o a bona gore ke ka baka la’ng go le bohlokwa gore o tšwe bodumeding bja maaka kapelapela? Jehofa Modimo o nyaka gore o tšwe moo pele nako e go šia.
19. Ge o dira phetho ya go hlankela Jehofa, yena o tla go hlokomela bjang?
19 Ge o dirile phetho ya go tšwa bodumeding bja maaka gore o hlankele Jehofa, ba bangwe ba bagwera ba gago le ba lapa ba ka no se kwane le phetho ya gago gomme ba ka go tlaiša. Eupša Jehofa a ka se go lahle. O tla ba karolo ya lapa la lefase ka moka la batho ba dimilione bao ba ratanago go tšwa pelong, e bile o tla ba le kholofelo ya go tlo phela ka mo go sa felego lefaseng le lefsa la Modimo. (Mareka 10:28-30) Mohlomongwe ge nako e dutše e eya, ba bangwe ba bagwera ba gago goba ba lapa bao ba go ganetšago o hlankela Jehofa, ba ka tla ba fetoga gomme ba ithuta Beibele.
20. Ke ka baka la’ng go le bohlokwa gore re hlankele Modimo ka tsela yeo a e amogelago?
20 Kgauswinyane, Modimo o tlo fediša dilo ka moka tše mpe gomme Mmušo wa gagwe wa buša lefase ka moka. (2 Petro 3:9, 13) Ruri yeo e tla ba nako e thabišago! Batho ka moka ba tla be ba hlankela Jehofa ka tsela yeo a e nyakago. Ka gona go bohlokwa gore o dire diphetogo gona bjale gomme o hlankele Modimo ka tsela yeo a e amogelago.